Απόφαση της Επιτροπής

της 30ής Μαΐου 2002

σχετικά με τις τεχνικές προδιαγραφές διαλειτουργικότητας του υποσυστήματος συντήρησης του διευρωπαϊκού σιδηροδρομικού συστήματος μεγάλης ταχύτητας που αναφέρεται στο άρθρο 6 παράγραφος 1 της οδηγίας 96/48/ΕΚ

[κοινοποιηθείσα υπό τον αριθμό Ε(2002) 1949]

(Κείμενο που παρουσιάζει ενδιαφέρον για τον ΕΟΧ)

(2002/733/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 96/48/ΕΚ του Συμβουλίου της 23ης Ιουλίου 1996, σχετικά με τη διαλειτουργικότητα του διευρωπαϊκού σιδηροδρομικού συστήματος μεγάλης ταχύτητας(1), και ιδίως το άρθρο 6 παράγραφος 1,

Εκτιμώντας τα ακόλουθα:

(1) Σύμφωνα με το άρθρο 2 στοιχείο γ) της οδηγίας 96/48/ΕΚ, το διευρωπαϊκό σιδηροδρομικό σύστημα μεγάλης ταχύτητας υποδιαιρείται σε διαρθρωτικά ή λειτουργικά υποσυστήματα. Τα εν λόγω υποσυστήματα περιγράφονται στο παράρτημα II της οδηγίας.

(2) Σύμφωνα με το άρθρο 5 παράγραφος 1 της οδηγίας, κάθε υποσύστημα αποτελεί αντικείμενο μιας τεχνικής προδιαγραφής διαλειτουργικότητας (ΤΠΔ).

(3) Σύμφωνα με το άρθρο 6 παράγραφος 1 της οδηγίας, τα σχέδια των ΤΔΠ καταρτίζονται από τον αντιπροσωπευτικό κοινό οργανισμό.

(4) Η επιτροπή που συστάθηκε δυνάμει του άρθρου 21 της οδηγίας 96/48/ΕΚ, όρισε την Ευρωπαϊκή Ένωση για τη Σιδηροδρομική Διαλειτουργικότητα (AEIF) ως αντιπροσωπευτικό κοινό οργανισμό σύμφωνα με το άρθρο 2 στοιχείο η) της οδηγίας.

(5) Η AEIF έλαβε την εντολή να καταρτίσει σχέδιο ΤΠΔ για το υποσύστημα ενέργειας σύμφωνα με το άρθρο 6 παράγραφος 1 της οδηγίας. Η εντολή συντάχθηκε με τη διαδικασία που ορίζει το άρθρο 21 παράγραφος 2 της οδηγίας.

(6) Η AEIF κατήρτισε το σχέδιο ΤΠΔ, μαζί με εισαγωγική έκθεση που περιλάμβανε ανάλυση κόστους-οφέλους, όπως προβλέπει το άρθρο 6 παράγραφος 3 της οδηγίας.

(7) Το σχέδιο ΤΠΔ εξετάσθηκε από αντιπροσώπους των κρατών μελών, στο πλαίσιο της επιτροπής που συστάθηκε δυνάμει της οδηγίας, με βάση την εισαγωγική έκθεση.

(8) Όπως ορίζεται στο άρθρο 1 της οδηγίας 96/48/ΕΚ, οι προϋποθέσεις που πρέπει να πληρούνται για να επιτευχθεί η διακοινοτική διαλειτουργικότητα του διευρωπαϊκού σιδηροδρομικού συστήματος μεγάλης ταχύτητας αφορούν στο σχέδιο, στην κατασκευή, στη διευθέτηση και στην εκμετάλλευση της υποδομής και του τροχαίου υλικού που χρησιμοποιούνται για τη λειτουργία του συστήματος αυτού και πρέπει να τεθούν σε λειτουργία μετά την ημερομηνία έναρξης ισχύος της παρούσας οδηγίας. Όσον αφορά στις υποδομές και στο τροχαίο υλικό που τελούν ήδη εν λειτουργία κατά την ημερομηνία θέσης σε ισχύ της εν λόγω ΤΠΔ, η ΤΠΔ πρέπει να ισχύσει από τη στιγμή έναρξης των εργασιών για τις υποδομές αυτές. Ωστόσο, ο βαθμός στον οποίο θα ισχύσει η ΤΠΔ θα κυμαίνεται ανάλογα με το πεδίο και την έκταση των προβλεπόμενων έργων, καθώς και ανάλογα με το κόστος και τα οφέλη που προκύπτουν από τις επιδιωκόμενες εφαρμογές. Για να συνδράμουν αυτά τα επιμέρους έργα στην επίτευξη πλήρους διαλειτουργικότητας, χρειάζεται να υποστηριχθούν από μια αναλυτική στρατηγική στην εφαρμογή τους. Στο πλαίσιο αυτό, πρέπει να γίνει διάκριση μεταξύ αναβάθμισης, ανανέωσης και αντικατάστασης στο πλαίσιο της συντήρησης.

(9) Αναγνωρίζεται ότι η οδηγία 96/48/ΕΚ και οι ΤΔΠ δεν ισχύουν για την ανανέωση και την αντικατάσταση στο πλαίσιο της συντήρησης. Επιθυμείται ωστόσο να ισχύσουν οι ΤΔΠ για την ανανέωση - όπως θα συμβεί με τις ΤΔΠ για το συμβατικό σιδηροδρομικό σύστημα βάσει της οδηγίας 2001/16/ΕΚ του Ευρωπαϊκού Κοινοβουλίου και του Συμβουλίου, της 19ης Μαρτίου 2001, για τη διαλειτουργικότητα του συμβατικού διευρωπαϊκού σιδηροδρομικού συστήματος. Ελλείψει υποχρεωτικής απαίτησης και λαμβανομένης υπόψη της έκτασης των έργων ανανέωσης, τα κράτη μέλη ενθαρρύνονται να εφαρμόζουν, εφόσον μπορούν, τις ΤΔΠ στην ανανέωση και την αντικατάσταση στο πλαίσιο της συντήρησης.

(10) Στην παρούσα έκδοσή της, η ΤΠΔ, η οποία αποτελεί αντικείμενο της παρούσας απόφασης, καλύπτει τα ειδικά χαρακτηριστικά του συστήματος μεγάλης ταχύτητας· κατά κανόνα, δεν πραγματεύεται τις κοινές πτυχές του σιδηροδρομικού συστήματος μεγάλης ταχύτητας και του συμβατικού σιδηροδρομικού συστήματος. Η διαλειτουργικότητα του δεύτερου συστήματος αποτελεί αντικείμενο άλλης οδηγίας(2). Δεδομένου ότι ο έλεγχος της διαλειτουργικότητας γίνεται κατ' αναφορά προς τις ΤΠΔ, σύμφωνα με το άρθρο 16 παράγραφος 2 της οδηγίας 96/48/ΕΚ, κατά τη μεταβατική περίοδο από τη δημοσίευση της παρούσας απόφασης έως τη δημοσίευση των αποφάσεων έκδοσης των ΤΔΠ για το συμβατικό σιδηροδρομικό σύστημα, πρέπει να καθορισθούν οι προϋποθέσεις που πρέπει να πληρούνται επιπλέον της συνημμένης ΤΠΔ. Για τους λόγους αυτούς, κάθε κράτος οφείλει να ενημερώνει τα λοιπά κράτη μέλη και την Επιτροπή σχετικά με τους τεχνικούς κανόνες που εφαρμόζονται προκειμένου να επιτευχθεί η διαλειτουργικότητα και να πληρούνται οι βασικές απαιτήσεις της οδηγίας 96/48/ΕΚ. Εκτός αυτού, δεδομένου ότι οι εν λόγω κανόνες είναι εθνικοί, κάθε κράτος μέλος οφείλει να ενημερώνει τα λοιπά κράτη μέλη και την Επιτροπή σχετικά με τους οργανισμούς που επιλέγει για τη διεξαγωγή της διαδικασίας αξιολόγησης της συμμόρφωσης και καταλληλότητας χρήσης, καθώς και της διαδικασίας ελέγχου που εφαρμόζεται για την επαλήθευση των υποσυστημάτων κατά την έννοια του άρθρου 16 παράγραφος 2 της οδηγίας 96/48/ΕΚ. Τα κράτη μέλη εφαρμόζουν, εφόσον είναι δυνατόν, τις αρχές και τα κριτήρια που προβλέπονται στην οδηγία 96/48/ΕΚ για την εφαρμογή του άρθρου 16 παράγραφος 2 στην περίπτωση των εν λόγω εθνικών κανόνων. Όσον αφορά στους οργανισμούς που έχουν επιφορτισθεί με την εφαρμογή των ως άνω διαδικασιών, τα κράτη μέλη αξιοποιούν, εφόσον είναι δυνατόν, τους οργανισμούς που κοινοποιούνται δυνάμει του άρθρου 20 της οδηγίας 96/48/ΕΚ. Η Επιτροπή πραγματοποιεί ανάλυση αυτών των πληροφοριών (εθνικοί κανόνες, διαδικασίες, φορείς επιφορτισμένοι με την εφαρμογή διαδικασιών, διάρκεια αυτών των διαδικασιών) και, κατά περίπτωση, συζητά με την επιτροπή την αναγκαιότητα λήψης τυχόν μέτρων.

(11) Η ΤΠΔ που αποτελεί αντικείμενο της παρούσας απόφασης, δεν επιβάλλει χρήση συγκεκριμένων τεχνολογιών ή τεχνικών λύσεων εκτός των περιπτώσεων στις οποίες αυτό είναι απολύτως απαραίτητο για τη διαλειτουργικότητα του διευρωπαϊκού σιδηροδρομικού δικτύου μεγάλης ταχύτητας.

(12) Η ΤΠΔ που αποτελεί αντικείμενο της παρούσας απόφασης, βασίζεται στη εμπειρογνωμοσύνη που είναι διαθέσιμη έως την κατάρτιση του αντίστοιχου σχεδίου. Οι εξέλιξη των τεχνολογικών ή κοινωνικών απαιτήσεων καθιστά αναγκαία την τροποποίηση ή τη συμπλήρωση της παρούσας ΤΠΔ. Κατά περίπτωση, κινείται διαδικασία αναθεώρησης ή αναπροσαρμογής, σύμφωνα με το άρθρο 6 παράγραφος 2 της οδηγίας 96/48/ΕΚ.

(13) Σε ορισμένες περιπτώσεις, η ΤΠΔ, η οποία αποτελεί αντικείμενο της παρούσας απόφασης, παρέχει τη δυνατότητα επιλογής μεταξύ διαφόρων λύσεων, καθιστώντας δυνατή την εφαρμογή οριστικών ή μεταβατικών διαλειτουργικών λύσεων, συμβατών με την υφιστάμενη κατάσταση. Επιπλέον, η οδηγία 96/48/ΕΚ προβλέπει ειδικές διατάξεις εφαρμογής σε ορισμένες περιπτώσεις. Εκτός αυτού, στις περιπτώσεις που προβλέπονται στο άρθρο 7 της οδηγίας, πρέπει να επιτρέπεται στα κράτη μέλη να μην εφαρμόζουν ορισμένες τεχνικές προδιαγραφές. Για το λόγο αυτό, είναι απαραίτητη η δημοσίευση και η ετήσια ενημέρωση από τα κράτη μέλη, ενός μητρώου υποδομών και μητρώου τροχαίου υλικού. Τα μητρώα αυτά αναφέρουν τα κύρια χαρακτηριστικά (π.χ. τις βασικές παραμέτρους) και τη συνάφειά τους με τα χαρακτηριστικά που ορίζουν οι σχετικές ΤΠΔ. Προς το σκοπό αυτό, η ΤΠΔ, η οποία αποτελεί αντικείμενο της παρούσας απόφασης, ορίζει επακριβώς τις πληροφορίες που πρέπει να αναφέρονται στα μητρώα.

(14) Η εφαρμογή της ΤΠΔ, η οποία αποτελεί αντικείμενο της παρούσας απόφασης, πρέπει να λαμβάνει υπόψη ειδικά κριτήρια για την τεχνική και τη λειτουργική συμβατότητα μεταξύ των υποδομών και του τροχαίου υλικού που πρόκειται να τεθούν σε λειτουργία, καθώς και του δικτύου στο οποίο οι εν λόγω υποδομές και το τροχαίο υλικό πρόκειται να ενταχθούν. Αυτές οι απαιτήσεις συμβατότητας προϋποθέτουν σύνθετη τεχνική και οικονομική ανάλυση η οποία πρέπει να πραγματοποιείται περιπτωσιολογικά. Στην ανάλυση πρέπει να λαμβάνονται υπόψη:

- οι διασυνδέσεις μεταξύ των διαφόρων συστημάτων που αναφέρονται στην οδηγία 96/48/ΕΚ,

- οι διάφορες κατηγορίες γραμμών και τροχαίου υλικού που αναφέρονται στην ως άνω οδηγία, και

- το τεχνικό και λειτουργικό περιβάλλον του υφιστάμενου δικτύου.

Αυτός είναι ο λόγος για τον οποίο είναι ουσιαστική η χάραξη στρατηγικής για την εφαρμογή της ΤΠΔ που αποτελεί αντικείμενο της παρούσας απόφασης, η οποία πρέπει να υποδεικνύει τα τεχνικά στάδια μετάβασης από τις συνθήκες του υπάρχοντος δικτύου σε μια κατάσταση στην οποία το δίκτυο θα είναι διαλειτουργικό.

(15) Η επιτροπή που έχει συσταθεί δυνάμει της οδηγίας 96/48/ΕΚ είναι σύμφωνη με τις διατάξεις της παρούσας απόφασης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η ΤΠΔ σχετικά με το υποσύστημα "ενέργειας" του διευρωπαϊκού σιδηροδρομικού συστήματος μεγάλης ταχύτητας που αναφέρεται στο άρθρο 6 παράγραφος 1 της οδηγίας 96/48/ΕΚ εγκρίνεται από την Επιτροπή. Η ΤΠΔ παρατίθεται στο παράρτημα της παρούσας απόφασης. Η ΤΔΠ είναι πλήρως εφαρμόσιμη στην υποδομή του διευρωπαϊκού δικτύου μεγάλης ταχύτητας, όπως ορίζει το παράρτημα I της οδηγίας 96/48/ΕΚ, λαμβανομένων υπόψη των άρθρων 2 και 3 στη συνέχεια.

Άρθρο 2

1. Όσον αφορά στις πτυχές της συνημμένης ΤΠΔ που είναι κοινές στο σύστημα μεγάλης ταχύτητας και το συμβατικό σιδηροδρομικό σύστημα, τις οποίες όμως δεν καλύπτει η συνημμένη ΤΠΔ, οι προϋποθέσεις που πρέπει να πληρούνται για τον έλεγχο της διαλειτουργικότητας κατά την έννοια του άρθρου 16 παράγραφος 2 της οδηγίας 96/48/ΕΚ, συνίστανται στους ισχύοντες τεχνικούς κανόνες που εφαρμόζονται στο κράτος μέλος, το οποίο επιτρέπει να τεθεί σε λειτουργία το υποσύστημα στο οποίο αναφέρεται η παρούσα απόφαση.

2. Κάθε κράτος μέλος κοινοποιεί στα λοιπά κράτη μέλη και στην Επιτροπή, εντός έξι μηνών από την κοινοποίηση της παρούσας απόφασης:

- τον κατάλογο των ισχυόντων τεχνικών κανόνων που αναφέρονται στο άρθρο 2 παράγραφος 1,

- τη διαδικασία αξιολόγησης της συμμόρφωσης και ελέγχου που πρόκειται να εφαρμοσθούν όσον αφορά στην εφαρμογή των κανόνων αυτών,

- τους οργανισμούς τους οποίους επιφορτίζει με την εφαρμογή αυτών των διαδικασιών αξιολόγησης και ελέγχου της συμμόρφωσης.

Άρθρο 3

1. Για τους σκοπούς του παρόντος άρθρου, νοούνται ως:

- "αναβάθμιση": σοβαρές εργασίες μεταβολής ενός υποσυστήματος ή τμήματος ενός υποσυστήματος, οι οποίες τροποποιούν τις επιδόσεις του υποσυστήματος,

- "ανανέωση": σοβαρές εργασίες αντικατάστασης ενός υποσυστήματος ή τμήματος ενός υποσυστήματος, οι οποίες δεν τροποποιούν τις επιδόσεις του υποσυστήματος,

- "αντικατάσταση στο πλαίσιο συντήρησης": η αντικατάσταση στοιχείων με τμήματα πανομοιότυπης λειτουργίας και επιδόσεων στο πλαίσιο προληπτικής ή διορθωτικής συντήρησης.

2. Σε περίπτωση ανανέωσης ή αναδιευθέτησης, ο συμβαλλόμενος φορέας υποβάλλει στο ενδιαφερόμενο κράτος μέλος φάκελο περιγραφής του έργου. Το κράτος μέλος εξετάζει το φάκελο και, λαμβάνοντας υπόψη τη στρατηγική εφαρμογής που αναφέρεται στο κεφάλαιο 7 της συνημμένης ΤΔΠ, αποφασίζει (εφόσον χρειάζεται) εάν η κλίμακα του έργου απαιτεί νέα έγκριση για τη θέση σε λειτουργία βάσει του άρθρου 14 της οδηγίας 96/48/ΕΚ. Η εν λόγω έγκριση της θέσης σε λειτουργία απαιτείται όταν οι προβλεπόμενες εργασίες έχουν ουσιαστικές επιπτώσεις στο επίπεδο ασφάλειας.

Όταν απαιτείται νέα έγκριση για θέση σε λειτουργία βάσει του άρθρου 14 της οδηγίας 96/48/ΕΚ, το κράτος μέλος αποφασίζει εάν:

α) το έργο προϋποθέτει πλήρη εφαρμογή της ΤΔΠ, οπότε στην περίπτωση αυτή το υποσύστημα θα υπόκειται στη διαδικασία ΕΚ ελέγχου της οδηγίας 96/48/ΕΚ· ή

β) δεν είναι ακόμη δυνατή η πλήρης εφαρμογή της ΤΔΠ. Στην περίπτωση αυτή, το υποσύστημα δεν θα είναι πλήρως σύμφωνο προς την ΤΔΠ και η διαδικασία ΕΚ ελέγχου της οδηγίας 96/48/ΕΚ θα έχει ως αντικείμενο μόνον τα μέρη της ΤΔΠ που εφαρμόσθηκαν.

Σε αυτές τις δύο περιπτώσεις, το κράτος μέλος ενημερώνει την επιτροπή που έχει συσταθεί βάσει της οδηγίας 96/48/ΕΚ για το φάκελο ο οποίος περιέχει τα μέρη της ΤΔΠ που εφαρμόσθηκαν και το βαθμό διαλειτουργικότητας που επιτυγχάνεται.

3. Σε περίπτωση ανανέωσης και αντικατάστασης στο πλαίσιο της συντήρησης, η εφαρμογή της συνημμένης ΤΠΔ είναι προαιρετική.

Άρθρο 4

Τα σχετικά μέρη της σύστασης 2001/290/ΕΚ της Επιτροπής(3) για τις βασικές παραμέτρους του διευρωπαϊκού σιδηροδρομικού συστήματος μεγάλης ταχύτητας δεν φέρουν αποτέλεσμα από την ημερομηνία έναρξης ισχύος της συνημμένης ΤΠΔ.

Άρθρο 5

Η συνημμένη ΤΠΔ αρχίζει να ισχύει έξι μήνες μετά την κοινοποίηση της παρούσας απόφασης.

Άρθρο 6

Η παρούσα απόφαση απευθύνεται στα κράτη μέλη.

Βρυξέλλες, 30 Μαΐου 2002.

Για την Επιτροπή

Loyola De Palacio

Αντιπρόεδρος

(1) ΕΕ L 235 της 17.9.1996, σ. 6.

(2) ΕΕ L 110 της 20.4.2001, σ. 1.

(3) ΕΕ L 100 της 11.4.2001, σ. 17.

ΠΑΡΑΡΤΗΜΑ

ΤΕΧΝΙΚΕΣ ΠΡΟΔΙΑΓΡΑΦΕΣ ΔΙΑΛΕΙΤΟΥΡΓΙΚΟΤΗΤΑΣ ΤΟΥ ΥΠΟΣΥΣΤΗΜΑΤΟΣ "ΕΝΕΡΓΕΙΑΣ"

1. ΕΙΣΑΓΩΓΗ

1.1. Τεχνικό πεδίο εφαρμογής

Η παρούσα ΤΠΔ αφορά στο υποσύστημα "ενέργειας", το οποίο αποτελεί ένα από τα υποσυστήματα που αναφέρονται στο παράρτημα II.1 της οδηγίας 96/48/ΕΚ.

Η παρούσα ΤΠΔ αποτελεί στοιχείο μιας ομάδας έξι ΤΠΔ, οι οποίες καλύπτουν το σύνολο των οκτώ υποσυστημάτων που ορίζονται στην οδηγία. Οι προδιαγραφές που αφορούν στα υποσυστήματα "χρηστών" και "περιβάλλοντος", τα οποία απαιτούνται για τη διασφάλιση της διαλειτουργικότητας του διευρωπαϊκού σιδηροδρομικού συστήματος μεγάλης ταχύτητας σύμφωνα με τις βασικές απαιτήσεις, αναφέρονται στις σχετικές ΤΠΔ.

Περισσότερες πληροφορίες σχετικά με το υποσύστημα ενέργειας παρέχονται στο κεφάλαιο 2.

1.2. Γεωγραφικό πεδίο εφαρμογής

Το γεωγραφικό πεδίο εφαρμογής της παρούσας ΤΠΔ είναι το διευρωπαϊκό σιδηροδρομικό σύστημα μεγάλης ταχύτητας, όπως περιγράφεται στο παράρτημα I της οδηγίας 96/48/ΕΚ.

Αναφορά πρέπει να γίνει ιδίως στις γραμμές του διευρωπαϊκού σιδηροδρομικού δικτύου που περιγράφονται στην απόφαση αριθ. 1692/96/ΕΚ του Ευρωπαϊκού Κοινοβουλίου και του Συμβουλίου, της 23ης Ιουλίου 1996, σχετικά με τις κοινοτικές κατευθυντήριες γραμμές για την ανάπτυξη του διευρωπαϊκού δικτύου μεταφορών ή σε οποιαδήποτε ενημέρωση αυτής της απόφασης ως αποτέλεσμα της αναθεώρησης που προβλέπεται στο άρθρο 21 της εν λόγω απόφασης.

1.3. Περιεχόμενο της παρούσας ΤΠΔ

Σύμφωνα με το άρθρο 5 παράγραφος 3 και με το παράρτημα I σημείο 1 στοιχείο β) της οδηγίας 96/48/ΕΚ, η παρούσα ΤΠΔ:

α) διευκρινίζει τις βασικές απαιτήσεις των υποσυστημάτων και των διασυνδέσεών τους (κεφάλαιο 3)·

β) καθορίζει τις βασικές παραμέτρους που περιγράφονται στο παράρτημα II σημείο 3 της ως άνω οδηγίας και απαιτούνται για την ικανοποίηση των βασικών απαιτήσεων (κεφάλαιο 4)·

γ) καθορίζει τους όρους που πρέπει να πληρούνται για να επιτυγχάνονται οι επιδόσεις για καθεμία από τις ακόλουθες κατηγορίες γραμμών (κεφάλαιο 4):

- κατηγορία I: γραμμές που κατασκευάζονται ή πρόκειται να κατασκευασθούν ειδικά για μεγάλη ταχύτητα και διαθέτουν κατάλληλο εξοπλισμό ώστε να επιτρέπουν ταχύτητες εν γένει ίσες προς ή μεγαλύτερες από 250 km/h,

- κατηγορία II: γραμμές που έχουν αναβαθμιστεί ή πρόκειται να αναβαθμιστούν ειδικά για μεγάλη ταχύτητα και διαθέτουν εξοπλισμό για ταχύτητες της τάξης των 200 km/h,

- κατηγορία III: γραμμές που έχουν αναβαθμιστεί ειδικά για μεγάλη ταχύτητα ειδικού τύπου λόγω δυσκολιών σχετιζομένων με την τοπογραφία, τη διαμόρφωση του εδάφους ή το αστικό περιβάλλον, των οποίων η ταχύτητα πρέπει να προσαρμόζεται κατά περίπτωση·

δ) καθορίζει τις λεπτομέρειες εφαρμογής σε ειδικές περιπτώσεις (κεφάλαιο 7)·

ε) προσδιορίζει τα στοιχεία διαλειτουργικότητας και τις διασυνδέσεις που πρέπει να αποτελούν αντικείμενο ευρωπαϊκών προδιαγραφών, συμπεριλαμβανομένων των ευρωπαϊκών προτύπων, που χρειάζονται για την επίτευξη διαλειτουργικότητας του διευρωπαϊκού σιδηροδρομικού συστήματος μεγάλης ταχύτητας, τηρουμένων των βασικών απαιτήσεων (κεφάλαιο 5)·

στ) αναφέρει, σε κάθε προβλεπόμενη περίπτωση, τις ενότητες, όπως ορίζονται στην απόφαση 93/465/ΕΟΚ ή, ενδεχομένως, τις συγκεκριμένες διαδικασίες που πρέπει να εφαρμόζονται για την αξιολόγηση είτε της συμμόρφωσης, είτε της καταλληλότητας χρήσης των στοιχείων διαλειτουργικότητας, καθώς και τον έλεγχο "ΕΚ" των υποσυστημάτων (κεφάλαιο 6).

2. ΟΡΙΣΜΟΣ / ΠΕΔΙΟ ΕΦΑΡΜΟΓΗΣ ΤΟΥ ΥΠΟΣΥΣΤΗΜΑΤΟΣ

2.1. Πεδίο εφαρμογής

Το υποσύστημα ενέργειας του διευρωπαϊκού σιδηροδρομικού συστήματος μεγάλης ταχύτητας αποτελείται από το σύνολο των μόνιμων που απαιτούνται για τον εφοδιασμό, τηρουμένων των βασικών απαιτήσεων, των αμαξοστοιχιών από μονοφασικά ή τριφασικά δίκτυα υψηλής τάσης.

Το υποσύστημα ενέργειας αποτελείται από:

- υποσταθμούς: Οι υποσταθμοί συνδέονται στην πρωτεύουσα πλευρά τους στο δίκτυο υψηλής τάσης με μετασχηματισμό της υψηλής τάσης σε τάση ή/και μετατροπή σε κατάλληλο για τις αμαξοστοιχίες σύστημα ενέργειας. Η δευτερεύουσα πλευρά των υποσταθμών συνδέεται με τις αλυσοειδείς,

- σημεία διαχωρισμού: Ηλεκτρολογικός εξοπλισμός εγκαταστημένος σε ενδιάμεσα σημεία μεταξύ των υποσταθμών για την τροφοδοσία και τον παραλληλισμό των αλυσοειδών και την προστασία, τη μόνωση, τη βοηθητική παροχή και την αντιστάθμιση,

- αλυσοειδείς: Οι αλυσοειδείς διανέμουν την ενέργεια στις αμαξοστοιχίες που κινούνται στη διαδρομή και τη μεταδίδουν σε αυτές μέσω των παντογράφων. Η αλυσοειδής φέρει επίσης χειροκίνητους ή τηλεχειριζόμενους αποζεύκτες, οι οποίοι απαιτούνται για την απομόνωση τμημάτων ή ομάδων των αλυσοειδών ανάλογα με τις λειτουργικές ανάγκες. Στις αλυσοειδείς περιλαμβάνονται επίσης γραμμές τροφοδότησης παντός τύπου,

- κύκλωμα επιστροφής ρεύματος: Για το ρεύμα έλξης χρησιμοποιούνται σιδηροτροχιές, οι οποίες συνδέονται άμεσα ή έμμεσα με τη γη, και αγωγούς επιστροφής για την επιστροφή του στους υποσταθμούς. Συνεπώς, όσον αφορά την εν λόγω πτυχή, το κύκλωμα επιστροφής ρεύματος αποτελεί μέρος του υποσυστήματος ενέργειας,

- παντογράφο: Παρά το γεγονός ότι είναι εγκαταστημένοι επί κινούμενου τροχαίου υλικού, οι παντογράφοι αποτελούν σημαντικές συσκευές, η ορθή λειτουργία των οποίων συνδέεται άμεσα με την αλυσοειδή. Συνεπώς, θεωρούνται μέρος του υποσυστήματος ενέργειας.

Οι ακόλουθες πτυχές του υποσυστήματος ενέργειας αφορούν τη διαλειτουργικότητα του διευρωπαϊκού σιδηροδρομικού συστήματος μεγάλης ταχύτητας:

- σύστημα ηλεκτροδότησης,

- αλυσοειδείς και παντογράφοι,

- αλληλεπίδραση μεταξύ των παντογράφων και του εξοπλισμού της αλυσοειδούς,

- όρια μεταξύ των γραμμών μεγάλης ταχύτητας, των αναβαθμισμένων γραμμών και των γραμμών σύνδεσης.

2.2. Ορισμός του υποσυστήματος

2.2.1. Σύστημα ηλεκτροδότησης

Όπως κάθε ηλεκτρική συσκευή, η μονάδα έλξης είναι σχεδιασμένη ώστε να λειτουργεί κατά το δέοντα τρόπο με ονομαστική τάση και ονομαστική συχνότητα που εφαρμόζονται στους ακροδέκτες της, οι οποίοι είναι οι παντογράφοι και οι τροχοί. Πρέπει να ορίζονται οι διακυμάνσεις και τα όρια αυτών των παραμέτρων προκειμένου να εξασφαλίζονται οι αναμενόμενες επιδόσεις των αμαξοστοιχιών.

Για τη λειτουργία των αμαξοστοιχιών μεγάλης ταχύτητας απαιτείται αντίστοιχα υψηλή ισχύς. Συνεπώς, προκειμένου για την τροφοδοσία των αμαξοστοιχιών με τις ελάχιστες δυνατές απώλειες απαιτείται αύξηση της τάσης του συστήματος τροφοδοσίας και μείωση της έντασης του ρεύματος από την οποία προκύπτουν απώλειες λόγω της αντίστασης. Το σύστημα ενέργειας πρέπει να σχεδιασθεί κατά τρόπον ώστε κάθε αμαξοστοιχία να τροφοδοτείται με την απαραίτητη ισχύ. Συνεπώς, η κατανάλωση ενέργειας κάθε αμαξοστοιχίας και το πρόγραμμα εκμετάλλευσης αποτελούν σημαντικές πτυχές όσον αφορά τις επιδόσεις.

Οι σύγχρονες αμαξοστοιχίες χρησιμοποιούν συστήματα πέδησης με ανάκτηση, τα οποία επιστρέφουν ενέργεια στην παροχή, ώστε να περιορίζεται η συνολική κατανάλωση ενέργειας. Κατά συνέπεια, στο σύστημα ενέργειας πρέπει επίσης να υπάρχει πρόβλεψη για πέδηση με ανάκτηση.

Σε κάθε ηλεκτρικό σύστημα ενδέχεται να προκύψουν βραχυκυκλώματα και άλλες προβλήματα δυσλειτουργίας. Το σύστημα ηλεκτροδότησης πρέπει να είναι σχεδιασμένο κατά τρόπον ώστε ο έλεγχος του υποσυστήματος να ανιχνεύει αυτά τα σφάλματα άμεσα και να ενεργοποιεί μέτρα για την αντιμετώπιση του ρεύματος βραχυκύκλωσης και την απομόνωση του ελαττωματικού τμήματος του κυκλώματος. Ύστερα από αυτά τα συμβάντα, το σύστημα ηλεκτροδότησης πρέπει να είναι σε θέση να αποκαθιστά την τροφοδοσία προς όλες τις εγκαταστάσεις το συντομότερο δυνατό, για τη συνέχιση της εκμετάλλευσης.

2.2.2. Αλυσοειδής και παντογράφος

Από την άποψη της διαλειτουργικότητας, η γεωμετρία του εξοπλισμού της αλυσοειδούς και των παντογράφων αποτελεί σημαντική πτυχή. Όσον αφορά τη γεωμετρική αλληλεπίδραση, πρέπει να καθορίζονται το ύψος του σύρματος επαφής υπεράνω των σιδηροτροχιών, η πλευρική μετατόπιση υπό συνθήκες άπνοιας και υπό την πίεση του ανέμου, καθώς και η δύναμη επαφής. Ιδιαίτερη σημασία για τον παντογράφο έχει επίσης η γεωμετρία της κεφαλής λήψης που διασφαλίζει την ορθή αλληλεπίδραση με την αλυσοειδή, λαμβάνοντας ταυτόχρονα υπόψη την ενδεχόμενη ταλάντωση των οχημάτων.

2.2.3. Αλληλεπιδράσεις μεταξύ των αλυσοειδών και των παντογράφων

Με τις μεγάλες ταχύτητες που προβλέπονται για το διευρωπαϊκό σιδηροδρομικό σύστημα μεγάλης ταχύτητας, η αλληλεπίδραση μεταξύ της αλυσοειδούς και του παντογράφου αποτελεί ιδιαιτέρως σημαντική πτυχή για την αξιόπιστη μετάδοση της ενέργειας, χωρίς να δημιουργούνται σημαντικά προβλήματα στις σιδηροδρομικές εγκαταστάσεις και στο περιβάλλον. Αυτή η αλληλεπίδραση προσδιορίζεται κυρίως απο:

- στατικές και αεροδυναμικές προσπάθειες ανάλογα με τη φύση της ταινίας επαφής του παντογράφου και το σχεδιασμό των παντογράφων,

- τη συμβατότητα του υλικού της ταινίας επαφής με το σύρμα επαφής όσον αφορά τον περιορισμό της φθοράς των εν λόγω στοιχείων,

- τη δυναμική συμπεριφορά και τις επιδράσεις στην ποιότητα της λήψης, καθώς και από το στόχο της συνεχούς, αδιάλειπτης και απρόσκοπτης τροφοδότησης,

- την προστασία του παντογράφου και του εξοπλισμού της αλυσοειδούς σε περίπτωση θραύσης της ταινίας λήψης του παντογράφου,

- τον αριθμό των παντογράφων εν λειτουργία και την απόσταση μεταξύ αυτών που έχουν ουσιαστικό αντίκτυπο στην ποιότητα της λήψης, καθώς κάθε παντογράφος μπορεί να επηρεάσει τη λειτουργία των άλλων στην ίδια αλυσοειδή.

2.2.4. Όρια μεταξύ γραμμών μεγάλης ταχύτητας και άλλων γραμμών

Οι γραμμές μεγάλης ταχύτητας πρέπει να συνδεθούν με αναβαθμισμένες γραμμές ή γραμμές σύνδεσης. Η θέση των ορίων μεταξύ αυτών των τύπων γραμμής επηρεάζει την τροφοδοσία και το σύστημα της αλυσοειδούς. Συνεπώς αποτελεί πτυχή που πρέπει να εξετασθεί στο πλαίσιο της ΤΠΔ ενέργειας.

2.3. Διασυνδέσεις με άλλα υποσυστήματα και εντός του υποσυστήματος

2.3.1. Εισαγωγή

Το υποσύστημα ενέργειας συνδέεται σε πολλά σημεία με τα λοιπά υποσυστήματα του διευρωπαϊκού σιδηροδρομικού συστήματος μεγάλης ταχύτητας για την επίτευξη των προβλεπόμενων επιδόσεων διαλειτουργικότητας. Αυτές οι σχέσεις καλύπτονται με τον ορισμό των διασυνδέσεων και των κριτηρίων επιδόσεων.

2.3.2. Διασυνδέσεις που αφορούν το σύστημα ηλεκτροδότησης

- Η τάση και η συχνότητα, καθώς και το επιτρεπτό εύρος τους, διασυνδέονται με το υποσύστημα τροχαίου υλικού.

- Η εγκαταστημένη στις γραμμές ισχύς και ο καθορισμένος συντελεστής ισχύος προσδιορίζουν τις επιδόσεις του διαλειτουργικού σιδηροδρομικού συστήματος μεγάλης ταχύτητας και αποτελούν διασύνδεση με το υποσύστημα τροχαίου υλικού.

- Η πέδηση με ανάκτηση περιορίζει την κατανάλωση ενέργειας και αποτελεί διασύνδεση με το υποσύστημα τροχαίου υλικού.

- Οι μόνιμες ηλεκτρολογικές εγκαταστάσεις και ο επί των αμαξοστοιχιών εξοπλισμός έλξης χρήζουν προστασίας από βραχυκυκλώματα μέσω κατάλληλων συσκευών των υποσταθμών. Η ενεργοποίηση των διακοπτών κυκλώματος των υποσταθμών και των αμαξοστοιχιών πρέπει να είναι συντονισμένη. Για το λόγο αυτό, η ηλεκτρική προστασία αποτελεί διασύνδεση με το υποσύστημα τροχαίου υλικού.

- Οι ηλεκτρικές παρεμβολές και οι εκπομπές αρμονικών αποτελούν διασυνδέσεις με τα υποσυστήματα τροχαίου υλικού και ελέγχου-χειρισμού και σηματοδότησης.

2.3.3. Διασυνδέσεις που αφορούν τον εξοπλισμό των αλυσοειδών και τους παντογράφους

- Στην περίπτωση των γραμμών μεγάλης ταχύτητας, πρέπει να δίδεται ιδιαίτερη προσοχή στο ύψος του σύρματος επαφής, ώστε να αποφεύγεται η υπερβολική φθορά του σύρματος επαφής. Το ύψος του σύρματος επαφής αποτελεί διασύνδεση με τα υποσυστήματα υποδομής και τροχαίου υλικού.

- Για τη διέλευση από τα όρια των συστημάτων ηλεκτροδότησης χωρίς γεφύρωση των διαφορετικών συστημάτων πρέπει να καθορισθεί ο αριθμός και η διάταξη των παντογράφων επί των αμαξοστοιχιών. Τα στοιχεία αυτά αποτελούν διασύνδεση με το υποσύστημα τροχαίου υλικού.

- Η ενδεχόμενη ταλάντωση των οχημάτων και των παντογράφων αποτελεί διασύνδεση με τα υποσυστήματα τροχαίου υλικού και υποδομής.

2.3.4. Διασυνδέσεις που αφορούν της αλληλεπιδράσεις μεταξύ των αλυσοειδών και των παντογράφων

- Η ποιότητα της λήψης ρεύματος εξαρτάται από τον αριθμό των εν λειτουργία παντογράφων και την απόσταση μεταξύ αυτών. Η διάταξη των παντογράφων αποτελεί διασύνδεσης με το υποσύστημα τροχαίου υλικού.

3. ΒΑΣΙΚΕΣ ΑΠΑΙΤΗΣΕΙΣ

3.1. Συμμόρφωση προς τις βασικές απαιτήσεις

Βάσει του άρθρου 4 παράγραφος 1 της οδηγίας 96/48/ΕΚ, το διευρωπαϊκό σιδηροδρομικό σύστημα μεγάλης ταχύτητας, τα υποσυστήματά του και τα στοιχεία διαλειτουργικότητάς του πρέπει να πληρούν τις βασικές προϋποθέσεις που ορίζονται σε αδρές γραμμές στο παράρτημα III της οδηγίας.

3.2. Πτυχές των βασικών απαιτήσεων

Οι βασικές απαιτήσεις αφορούν:

- την ασφάλεια,

- την αξιοπιστία και τη διαθεσιμότητα,

- την υγεία,

- την προστασία του περιβάλλοντος,

- την τεχνική συμβατότητα.

Σύμφωνα με την οδηγία 96/48/ΕΚ, οι βασικές απαιτήσεις δύνανται να ισχύσουν γενικά για το συνολικό διευρωπαϊκό σιδηροδρομικό σύστημα μεγάλης ταχύτητας ή ειδικά για συγκεκριμένες πτυχές κάθε υποσυστήματος και των στοιχείων του.

3.3. Ειδικές πτυχές του υποσυστήματος ενέργειας

3.3.1. Ασφάλεια

Σύμφωνα με το παράρτημα III της οδηγίας 96/48/ΕΚ, οι βασικές απαιτήσεις του υποσυστήματος ενέργειας όσον αφορά την ασφάλεια είναι οι ακόλουθες:

1.1.1. Ο σχεδιασμός, η κατασκευή, η συντήρηση και η επιτήρηση των στοιχείων που είναι καίρια για την ασφάλεια και, ειδικότερα, των στοιχείων που συμμετέχουν στην κυκλοφορία των τρένων πρέπει να εγγυώνται την ασφάλεια στο επίπεδο που αντιστοιχεί προς τους στόχους που έχουν καθοριστεί για το δίκτυο, ακόμα και υπό τις καθορισμένες αντίξοες συνθήκες.

1.1.2. Οι παράμετροι που υπεισέρχονται στην επαφή τροχού-τροχιάς πρέπει να πληρούν τα κριτήρια σταθερότητας κύλισης που είναι αναγκαία ώστε να εξασφαλίζεται κυκλοφορία με πλήρη ασφάλεια υπό την επιτρεπόμενη μέγιστη ταχύτητα.

1.1.3. Τα χρησιμοποιούμενα στοιχεία πρέπει να ανθίστανται στις καθοριζόμενες συνήθεις ή εξαιρετικές καταπονήσεις κατά τη διάρκεια της λειτουργίας τους. Οι τυχαίες βλάβες τους πρέπει, με τη χρησιμοποίηση ενδεδειγμένων μέσων, να έχουν περιορισμένες συνέπειες επί της ασφαλείας.

1.1.4. Ο σχεδιασμός των μόνιμων εγκαταστάσεων και του τροχαίου υλικού, καθώς και η επιλογή των χρησιμοποιουμένων υλικών πρέπει να γίνονται έτσι ώστε να περιορίζεται η εκδήλωση, η διάδοση και τα αποτελέσματα της φωτιάς και του καπνού σε περίπτωση πυρκαγιάς.

1.1.5. Οι διατάξεις με προορισμό το χειρισμό από τους χρήστες πρέπει να είναι σχεδιασμένες κατά τρόπο ώστε να μην τίθεται σε κίνδυνο η ασφάλειά τους σε περίπτωση προβλεπτών χρήσεων που δεν είναι σύμφωνες προς τις αναγραφόμενες οδηγίες.

Στην περίπτωση του υποσυστήματος ενέργειας δεν λαμβάνονται υπόψη οι πτυχές που αναφέρονται στις παραγράφους 1.1.2 και 1.1.5 ανωτέρω.

Προκειμένου να πληρούνται οι ανωτέρω βασικές απαιτήσεις 1.1.1, 1.1.3 και 1.1.4, το υποσύστημα ενέργειας σχεδιάζεται και κατασκευάζεται κατά τρόπον ώστε να πληρούνται οι απαιτήσεις που αναφέρονται στις παραγράφους 4.2.2.2, 4.2.3.3, 4.3.1.2, 4.3.1.8, 4.3.2.1, 4.3.2.2 και 4.3.2.4 του κεφαλαίου 4 και τα στοιχεία διαλειτουργικότητας να πληρούν τις απαιτήσεις που αναφέρονται στις παραγράφους 5.3.1.1, 5.3.2.1, 5.3.2.4 και 5.3.3.2 του κεφαλαίου 5. Οι βασικές απαιτήσεις πληρούνται εφόσον πιστοποιείται η συμμόρφωση με τις διατάξεις των κεφαλαίων 4 και 5.

Οι ακόλουθες βασικές απαιτήσεις σχετικά με την ασφάλεια σύμφωνα με το παράρτημα III της οδηγίας 96/48/ΕΚ αφορούν ειδικά το υποσύστημα ενέργειας:

2.2.1. Η λειτουργία των εγκαταστάσεων ενεργειακής τροφοδότησης δεν πρέπει να θέτει σε κίνδυνο την ασφάλεια ούτε των τρένων μεγάλης ταχύτητας, ούτε των προσώπων (χρηστών, προσωπικού εκμετάλλευσης, περίοικων και τρίτων).

Προκειμένου να πληρούται η ανωτέρω βασική απαίτηση 2.2.1, το υποσύστημα ενέργειας σχεδιάζεται και κατασκευάζεται κατά τρόπον ώστε να πληρούνται οι απαιτήσεις που αναφέρονται στις παραγράφους 4.1.1, 4.2.2.2, 4.2.2.3, 4.2.2.7, 4.2.2.9, 4.3.1.2, 4.3.1.5, 4.3.1.7, 4.3.2.1, 4.3.2.2 και 4.3.2.4 του κεφαλαίου 4 και τα στοιχεία διαλειτουργικότητας να πληρούν τις απαιτήσεις που αναφέρονται στην παράγραφο 5.3.1.1 του κεφαλαίου 5. Οι βασικές απαιτήσεις πληρούνται εφόσον πιστοποιείται η συμμόρφωση με τις διατάξεις των κεφαλαίων 4 και 5.

3.3.2. Αξιοπιστία, διαθεσιμότητα και δυνατότητα συντήρησης

Σύμφωνα με το παράρτημα III της οδηγίας 96/48/ΕΚ, οι βασικές απαιτήσεις του υποσυστήματος ενέργειας όσον αφορά την αξιοπιστία, τη διαθεσιμότητα και τη δυνατότητα συντήρησης είναι οι εξής:

1.2. Η επιτήρηση και η συντήρηση των σταθερών ή των κινητών στοιχείων που συμμετέχουν στην κυκλοφορία των τρένων πρέπει να οργανώνονται, να διενεργούνται και να εκτιμώνται ποσοτικά κατά τρόπο ώστε να διατηρείται η λειτουργία τους υπό τις προβλεπόμενες συνθήκες.

Προκειμένου να πληρούται η ανωτέρω βασική απαίτηση 1.2, το υποσύστημα ενέργειας σχεδιάζεται και κατασκευάζεται κατά τρόπον ώστε να πληρούνται οι απαιτήσεις που αναφέρονται στις παραγράφους 4.3.1.9 και 4.3.2.6 του κεφαλαίου 4. Οι βασικές απαιτήσεις πληρούνται εφόσον πιστοποιείται η συμμόρφωση με τις διατάξεις του κεφαλαίου 4.

3.3.3. Υγεία των προσώπων

Σύμφωνα με το παράρτημα III της οδηγίας 96/48/ΕΚ, οι βασικές απαιτήσεις του υποσυστήματος ενέργειας όσον αφορά την υγεία των προσώπων είναι οι εξής:

1.3.1. Τα υλικά που ενδέχεται, με τον τρόπο χρησιμοποίησής τους, να θέσουν σε κίνδυνο την υγεία των προσώπων που έχουν πρόσβαση σε αυτά δεν πρέπει να χρησιμοποιούνται στη σιδηροδρομική υποδομή.

1.3.2. Η επιλογή, οι εφαρμογές και η χρησιμοποίηση των υλικών αυτών πρέπει να γίνονται κατά τρόπο ώστε να περιορίζονται οι εκπομπές επιβλαβών και επικινδύνων καπνών ή αερίων, ειδικότερα σε περίπτωση πυρκαγιάς.

Προκειμένου να πληρούνται οι ανωτέρω βασικές απαιτήσεις 1.3.1 και 1.3.2, το υποσύστημα ενέργειας σχεδιάζεται και κατασκευάζεται κατά τρόπον ώστε να πληρούνται οι απαιτήσεις που αναφέρονται στις παραγράφους 4.2.2.2, 4.2.3.2, 4.2.3.3, 4.3.1.2, 4.3.1.8, 4.3.1.10, 4.3.2.2 και 4.3.2.4 του κεφαλαίου 4 και τα στοιχεία διαλειτουργικότητας να πληρούν τις απαιτήσεις που αναφέρονται στην παράγραφο 5.3.3.2 του κεφαλαίου 5. Οι βασικές απαιτήσεις πληρούνται εφόσον πιστοποιείται η συμμόρφωση με τις διατάξεις των κεφαλαίων 4 και 5.

3.3.4. Προστασία του περιβάλλοντος

Σύμφωνα με το παράρτημα III της οδηγίας 96/48/ΕΚ, οι βασικές απαιτήσεις του υποσυστήματος ενέργειας όσον αφορά την προστασία του περιβάλλοντος είναι οι εξής:

1.4.1. Κατά το σχεδιασμό του συστήματος, πρέπει να εκτιμώνται και να λαμβάνονται υπόψη οι επιπτώσεις για το περιβάλλον λόγω της εγκατάστασης και της εκμετάλλευσης του σιδηροδρομικού συστήματος μεγάλης ταχύτητας, σύμφωνα με τις εν ισχύι κοινοτικές διατάξεις.

1.4.2. Πρέπει να αποφεύγεται να εκπέμπονται από τα υλικά που χρησιμοποιούνται στην υποδομή επιβλαβείς και επικίνδυνοι για το περιβάλλον καπνοί ή αέρια, ιδίως σε περίπτωση πυρκαγιάς.

1.4.3. Το τροχαίο υλικό και τα συστήματα ενεργειακής τροφοδότησης πρέπει να είναι σχεδιασμένα και κατασκευασμένα κατά τρόπον ώστε να είναι συμβατά, από ηλεκτρομαγνητική άποψη, με τις εγκαταστάσεις, εξοπλισμό και δημόσια ή ιδιωτικά δίκτυα με τα οποία ενδέχεται να υπάρξει παρεμβολή.

Στην περίπτωση του υποσυστήματος ενέργειας δεν λαμβάνονται υπόψη οι πτυχές που αναφέρονται στην παράγραφο 1.4.2 ανωτέρω.

Προκειμένου να πληρούνται οι ανωτέρω βασικές απαιτήσεις 1.4.1 και 1.4.3, το υποσύστημα ενέργειας σχεδιάζεται και κατασκευάζεται κατά τρόπον ώστε να πληρούνται οι απαιτήσεις που αναφέρονται στις παραγράφους 4.2.3.2, 4.2.3.3 και 4.3.1.5 του κεφαλαίου 4. Οι βασικές απαιτήσεις πληρούνται εφόσον πιστοποιείται η συμμόρφωση με τις διατάξεις του κεφαλαίου 4.

Οι ακόλουθες βασικές απαιτήσεις σχετικά με την προστασία του περιβάλλοντος σύμφωνα με το παράρτημα III της οδηγίας 96/48/ΕΚ αφορούν ειδικά το υποσύστημα ενέργειας:

2.2.2. Η λειτουργία των εγκαταστάσεων ενεργειακής τροφοδότησης δεν πρέπει να διαταράσσει το περιβάλλον πέραν των καθορισμένων ορίων.

Προκειμένου να πληρούται η ανωτέρω βασική απαίτηση 2.2.2, το υποσύστημα ενέργειας σχεδιάζεται και κατασκευάζεται κατά τρόπον ώστε να πληρούνται οι απαιτήσεις που αναφέρονται στις παραγράφους 4.2.3.2 και 4.3.1.5 του κεφαλαίου 4. Οι βασικές απαιτήσεις πληρούνται εφόσον πιστοποιείται η συμμόρφωση με τις διατάξεις του κεφαλαίου 4.

3.3.5. Τεχνική συμβατότητα

Σύμφωνα με το παράρτημα III της οδηγίας 96/48/ΕΚ, οι βασικές απαιτήσεις του υποσυστήματος ενέργειας όσον αφορά την τεχνική συμβατότητα είναι οι εξής:

1.5. Τα τεχνικά χαρακτηριστικά της υποδομής και των μόνιμων εγκαταστάσεων πρέπει να είναι συμβατά και μεταξύ τους και με τα χαρακτηριστικά των τρένων που πρόκειται να κυκλοφορούν στο διευρωπαϊκό σιδηροδρομικό σύστημα μεγάλης ταχύτητας.

Όταν είναι δύσκολο να τηρηθούν τα χαρακτηριστικά αυτά σε ορισμένα μέρη του δικτύου, θα μπορούσαν να τεθούν σε εφαρμογή προσωρινές λύσεις που να εγγυώνται τη μελλοντική συμβατότητα.

Προκειμένου να πληρούται η ανωτέρω βασική απαίτηση 1.5, το υποσύστημα ενέργειας σχεδιάζεται και κατασκευάζεται κατά τρόπον ώστε να πληρούνται οι απαιτήσεις που αναφέρονται στις παραγράφους 4.1.1, 4.1.2, 4.2.2.1, 4.2.2.3, 4.2.2.4, 4.2.2.5, 4.2.2.6, 4.2.2.7, 4.2.2.8, 4,2.2.9, 4.2.2.10, 4.2.2.11, 4.2.2.12, 4.3.1.1, 4.3.1.3, 4.3.1.4, 4.3.2.1, 4.3.2.3, 4.3.2.5 και 4.3.3 του κεφαλαίου 4 και τα στοιχεία διαλειτουργικότητας να πληρούν τις απαιτήσεις που αναφέρονται στις παραγράφους 5.3.1.2, 5.3.1.3, 5.3.1.4, 5.3.1.5, 5.3.1.6, 5.3.1.8, 5.3.2.2, 5.3.2.3, 5.3.2.4, 5.3.2.5, 5.3.2.6, 5.3.2.7, 5.3.2.9, 5.3.3.1, 5.3.3.2, 5.3.3.3 και 5.3.3.4 του κεφαλαίου 5. Οι βασικές απαιτήσεις πληρούνται εφόσον πιστοποιείται η συμμόρφωση με τις διατάξεις των κεφαλαίων 4 και 5.

Οι ακόλουθες βασικές απαιτήσεις σχετικά με την ασφάλεια σύμφωνα με το παράρτημα III της οδηγίας 96/48/ΕΚ αφορούν ειδικά το υποσύστημα ενέργειας:

2.2.3. Τα συστήματα τροφοδότησης με ηλεκτρική ενέργεια που χρησιμοποιούνται στο διευρωπαϊκό σιδηροδρομικό σύστημα μεγάλης ταχύτητας πρέπει:

- να επιτρέπουν στα τρένα να επιτυγχάνουν τις καθορισμένες επιδόσεις,

- να είναι συμβατά με τα συστήματα λήψης ρεύματος που είναι εγκατεστημένα στα τρένα.

Προκειμένου να πληρούται η ανωτέρω βασική απαίτηση 2.2.3, το υποσύστημα ενέργειας σχεδιάζεται και κατασκευάζεται κατά τρόπον ώστε να πληρούνται οι απαιτήσεις που αναφέρονται στις παραγράφους 4.1.1, 4.1.2.1, 4.1.2.2, 4.1.2.3, 4.3.1.1, 4.3.1.3, 4.3.2.1, 4.3.2.3 και 4.3.2.5 του κεφαλαίου 4 και τα στοιχεία διαλειτουργικότητας να πληρούν τις απαιτήσεις που αναφέρονται στις παραγράφους 5.3.1.1, 5.3.1.2, 5.3.1.4, 5.3.2.1, 5.3.2.5, 5.3.3.1 και 5.3.3.5 του κεφαλαίου 5. Οι βασικές απαιτήσεις πληρούνται εφόσον πιστοποιείται η συμμόρφωση με τις διατάξεις των κεφαλαίων 4 και 5.

3.4. Έλεγχος της συμμόρφωσης

Η επαλήθευση της συμμόρφωσης του υποσυστήματος υποδομής και των στοιχείων του με τις βασικές απαιτήσεις διεξάγεται σύμφωνα με τις διατάξεις που προβλέπονται στην οδηγία 96/48/ΕΚ και τις προδιαγραφές του κεφαλαίου 6 και των σχετικών παραρτημάτων Α έως Γ της παρούσας ΤΠΔ.

4. ΧΑΡΑΚΤΗΡΙΣΜΟΣ ΤΟΥ ΥΠΟΣΥΣΤΗΜΑΤΟΣ

Το διευρωπαϊκό σιδηροδρομικό σύστημα μεγάλης ταχύτητας που αποτελεί το αντικείμενο της οδηγίας 96/48/ΕΚ, και στο οποίο ανήκει το υποσύστημα, είναι ένα ολοκληρωμένο σύστημα του οποίου η συνοχή πρέπει να ελέγχεται κυρίως στο επίπεδο των βασικών παραμέτρων, των διασυνδέσεων και των επιδόσεων, με στόχο τη διασφάλιση της διαλειτουργικότητας του συστήματος ως προς τις βασικές απαιτήσεις.

4.1. Βασικές παράμετροι του υποσυστήματος ενέργειας

4.1.1. Τάση και συχνότητα

Οι σιδηροδρομικές υπηρεσίες χρήζουν τυποποίησης των τιμών τάσης και συχνότητας όπως ορίζονται για τους σκοπούς της διαλειτουργικότητας. Στον πίνακα 4.1 παρατίθενται οι τιμές τάσης και συχνότητας που ισχύουν για κάθε κατηγορία γραμμής.

Πίνακας 4.1

Τάσεις και συχνότητες

>ΘΕΣΗ ΠΙΝΑΚΑ>

Η τάση στους ακροδέκτες των υποσταθμών και των παντογράφων πρέπει να είναι σύμφωνη με το παράρτημα IΔ της παρούσας ΤΠΔ. Η συχνότητα της τάσης πρέπει να είναι σύμφωνη με το παράρτημα IΔ της παρούσας ΤΠΔ. Η τάση και οι συχνότητες ορίζονται στο μητρώο υποδομών (παράρτημα Δ της παρούσας ΤΠΔ). Για την αξιολόγηση της συμμόρφωσης, βλέπε παράρτημα IΔ 4.

4.1.2. Αλυσοειδής και παντογράφος

Οι μελλοντικές γραμμές μεγάλης ταχύτητας, αναβαθμισμένες γραμμές και γραμμές σύνδεσης πρέπει να διαθέτουν μόνο έναν τύπο κεφαλής λήψης ρεύματος για το σύνολο των αμαξοστοιχιών που κυκλοφορούν σε αυτές. Για την υλοποίηση αυτής της προσέγγισης, όλες οι μελλοντικές αμαξοστοιχίες μεγάλης ταχύτητας θα χρησιμοποιούν παντογράφους με κεφαλή λήψης 1600 mm. Το σύνολο του νέου εξοπλισμού μεγάλης ταχύτητας εναλλασσόμενου ρεύματος πρέπει να πληροί τις διατάξεις των παραγράφων 4.1.2.1 και 4.1.2.3 αντίστοιχα. Το αυτό ισχύει επίσης για αναβαθμισμένες γραμμές και γραμμές σύνδεσης εναλλασσόμενου και συνεχούς ρεύματος.

4.1.2.1. Γεωμετρία αλυσοειδούς για συστήματα εναλλασσόμενου ρεύματος

Το ύψος του σύρματος επαφής υπεράνω των σιδηροτροχιών, η κλίση του σύρματος επαφής σε σχέση με τη γραμμή και η πλευρική μετατόπιση του σύρματος επαφής υπό την επίδραση πλευρικών ανέμων προσδιορίζουν τη διαλειτουργικότητα του δικτύου μεγάλης ταχύτητας. Τα επιτρεπτά στοιχεία παρατίθενται στον πίνακα 4.2.

Πίνακας 4.2

Γεωμετρία αλυσοειδών για συστήματα εναλλασσόμενου ρεύματος

>ΘΕΣΗ ΠΙΝΑΚΑ>

Η γεωμετρία της αλυσοειδούς πρέπει να πληροί τις απαιτήσεις του παραρτήματος Η.3.1 της παρούσας ΤΠΔ.

4.1.2.2. Γεωμετρία αλυσοειδούς για συστήματα συνεχούς ρεύματος

Τα στοιχεία που προσδιορίζουν τη γεωμετρία των αλυσοειδών για συστήματα συνεχούς ρεύματος του διαλειτουργικού διευρωπαϊκού σιδηροδρομικού δικτύου ορίζονται στον πίνακα 4.3.

Πίνακας 4.3

Γεωμετρία αλυσοειδών για συστήματα συνεχούς ρεύματος

>ΘΕΣΗ ΠΙΝΑΚΑ>

Η γεωμετρία της αλυσοειδούς πρέπει να πληροί τις απαιτήσεις του παραρτήματος I.3.1 της παρούσας ΤΠΔ.

4.1.2.3. Γεωμετρία της κεφαλής λήψης των παντογράφων

Για την επίτευξη της διαλειτουργικότητας ορίζονται το πλάτος και το εύρος λειτουργίας της κεφαλής λήψης των παντογράφων, το πλάτος των ταινιών επαφής και η διατομή της κεφαλής λήψης. Στον πίνακα 4.4 καθορίζονται στοιχεία για συστήματα εναλλασσόμενου και συνεχούς ρεύματος. Η διατομή της κεφαλής λήψης των παντογράφων απεικονίζεται στο σχήμα 4.1.

Πίνακας 4.4

Γεωμετρία της κεφαλής λήψης των παντογράφων για συστήματα εναλλασσόμενου και συνεχούς ρεύματος

>ΘΕΣΗ ΠΙΝΑΚΑ>

Σχήμα. 4.1

Διατομή κεφαλής λήψης παντογράφου

>PIC FILE= "L_2002245EL.029101.TIF">

1 Κέρας από μονωτικό υλικό

2 Ελάχιστο μήκος ταινίας επαφής

3 Προβλεπόμενο μήκος

4 Εύρος λειτουργίας της κεφαλής λήψης

5 Πλάτος της κεφαλής λήψης

4.2. Διασυνδέσεις του υποσυστήματος ενέργειας

4.2.1. Κατάλογος διασυνδέσεων

4.2.1.1. Διασυνδέσεις με το υποσύστημα υποδομής

- Περιτυπώματα

- Προστασία από ηλεκτροπληξία (γείωση και σωμάτωση)

4.2.1.2. Διασυνδέσεις με το υποσύστημα ελέγχου-χειρισμού και σηματοδότησης

- Αρμονικές, επίδραση στα συστήματα σηματοδότησης και εσωτερικής επικοινωνίας

- Σήματα ελέγχου που απαιτούνται για τμήματα διαχωρισμού φάσης και συστήματος

4.2.1.3. Διασυνδέσεις με το υποσύστημα τροχαίου υλικού

- Δυναμική περιβάλλουσα καμπύλη οχήματος

- Περιορισμός της μέγιστης κατανάλωσης ενέργειας

- Ρεύμα εν στάσει

- Τάση και συχνότητα

- Συντονισμός της ηλεκτρικής προστασίας

- Διάταξη των παντογράφων

- Διέλευση από τμήματα διαχωρισμού φάσης

- Διέλευση από τμήματα διαχωρισμού συστήματος

- Ρύθμιση δύναμης επαφής των παντογράφων

4.2.1.4. Κοινά κριτήρια επιδόσεων με το υποσύστημα τροχαίου υλικού

- Συντελεστής ισχύος

- Πέδηση με ανάκτηση

- Χαρακτηριστικά αρμονικών και σχετικές υπερτάσεις στην αλυσοειδή

4.2.2. Χαρακτηριστικά στοιχεία των διασυνδέσεων

4.2.2.1. Περιτυπώματα

Στο περιτύπωμα της υποδομής πρέπει να συνυπολογίζεται ο χώρος που απαιτείται για τη διέλευση των παντογράφων σε επαφή με τον εξοπλισμό της αλυσοειδούς, καθώς και για την εγκατάσταση του εξοπλισμού της αλυσοειδούς. Οι διαστάσεις των σηράγγων και άλλων τεχνικών έργων πρέπει να είναι αμοιβαία συμβατές με τη γεωμετρία του εξοπλισμού της αλυσοειδούς και τη δυναμική περιβάλλουσα καμπύλη του παντογράφου (στο παράρτημα H παράγραφος H.3.6 της παρούσας ΤΠΔ καθορίζεται η δυναμική περιβάλλουσα καμπύλη των παντογράφων.) Ο χώρος που απαιτείται για την εγκατάσταση του εξοπλισμού της αλυσοειδούς ορίζεται από τον αναθέτοντα φορέα. Η επαλήθευση συμμόρφωσης διενεργείται στο πλαίσιο της αξιολόγησης του υποσυστήματος υποδομής.

4.2.2.2. Γείωση και σωμάτωση, προστασία από την ηλεκτροπληξία

Στο πλαίσιο του υποσυστήματος υποδομής εφαρμόζεται γενικό σύστημα γείωσης κατά μήκος της διαδρομής προκειμένου να πληρούνται οι απαιτήσεις προστασίας από ηλεκτροπληξία που καθορίζονται στο πρότυπο EN 50 122-1. Η προστασία από ηλεκτροπληξία κατά τη λειτουργία και υπό συνθήκες βλάβης επιτυγχάνεται με τον περιορισμό των τάσεων επαφής στα αποδεκτά επίπεδα που ορίζει το πρότυπο EN 50 122-1, έκδοση 1997, παράγραφος 7. Προκειμένου να αποδεικνύεται η συμμόρφωση με τις απαιτήσεις πρέπει να παρέχονται τα αποτελέσματα των ερευνών που διεξάγει ο αναθέτων φορέας καθώς και οι αντίστοιχες ειδικές διατάξεις. Η επαλήθευση συμμόρφωσης διενεργείται στο πλαίσιο της αξιολόγησης του υποσυστήματος υποδομής.

4.2.2.3. Αρμονικές, επίδραση στα συστήματα σηματοδότησης και εσωτερικής επικοινωνίας

Οι αρμονικές που παράγονται από το τροχαίο υλικό επηρεάζουν το υποσύστημα ελέγχου-χειρισμού και σηματοδότησης μέσω του υποσυστήματος ενέργειας. Κατά συνέπεια, το ζήτημα αυτό εξετάζεται στο πλαίσιο του υποσυστήματος ελέγχου-χειρισμού και σηματοδότησης. Το υποσύστημα ενέργειας δεν απαιτεί τη διενέργεια ελέγχου συμμόρφωσης.

4.2.2.4. Δυναμική περιβάλλουσα καμπύλη οχήματος

Ο σχεδιασμός του εξοπλισμού της αλυσοειδούς πρέπει να ανταποκρίνεται στη δυναμική περιβάλλουσα καμπύλη των οχημάτων. Το περιτύπωμα που πρόκειται να υιοθετηθεί εξαρτάται από την κατηγορία της γραμμής που ορίζεται στο μητρώο υποδομών (παράρτημα Δ της παρούσας ΤΠΔ). Η επαλήθευση συμμόρφωσης διενεργείται στο πλαίσιο της αξιολόγησης του υποσυστήματος ενέργειας.

4.2.2.5. Περιορισμός της μέγιστης κατανάλωσης ενέργειας

Η εγκαταστημένη ισχύς στις γραμμές μεγάλης ταχύτητας, καθώς και στις αναβαθμισμένες γραμμές και στις γραμμές σύνδεσης προσδιορίζει την επιτρεπόμενη κατανάλωση ενέργειας για τους συρμούς. Συνεπώς, επί των συρμών πρέπει να εγκαθίστανται διατάξεις περιορισμού της ενέργειας όπως περιγράφεται στο παράρτημα IΕ της παρούσας ΤΠΔ. Ο έλεγχος της συμμόρφωσης διενεργείται στο πλαίσιο της αξιολόγησης του υποσυστήματος τροχαίου υλικού. Το μητρώο υποδομών που ορίζεται στο παράρτημα Δ της παρούσας ΤΠΔ, περιλαμβάνει στοιχεία σχετικά με τη μέγιστη κατανάλωση ενέργειας.

4.2.2.6. Περιορισμός του ρεύματος που λαμβάνεται από τις αμαξοστοιχίες εν στάσει

Στην περίπτωση των συστημάτων συνεχούς ρεύματος 1,5 kV και 3,0 kV, η ένταση ρεύματος εν στάσει περιορίζεται στα 300 A και στα 200 A αντίστοιχα, ανά παντογράφο. Ο έλεγχος της συμμόρφωσης διενεργείται στο πλαίσιο της αξιολόγησης του υποσυστήματος τροχαίου υλικού.

4.2.2.7. Tάση και συχνότητα

Οι αμαξοστοιχίες πρέπει να είναι σε θέση να λειτουργούν εντός του εύρους των τάσεων και των συχνοτήτων που αναφέρεται στην παράγραφο 4.1.1 και καθορίζεται στο παράρτημα IΔ της παρούσας ΤΠΔ. Ο έλεγχος της συμμόρφωσης διενεργείται στο πλαίσιο της αξιολόγησης του υποσυστήματος τροχαίου υλικού.

4.2.2.8. Συντονισμός της ηλεκτρικής προστασίας

Ο συντονισμός μεταξύ της ηλεκτρικής προστασίας των υποσταθμών και εκείνης των μονάδων έλξης είναι απαραίτητος για τη βέλτιστη αντιμετώπιση των βραχυκυκλωμάτων. Στο παράρτημα E της παρούσας ΤΠΔ παρατίθενται οι σχετικές απαιτήσεις. Το μητρώο υποδομών που ορίζεται στο παράρτημα Δ της παρούσας ΤΠΔ, περιλαμβάνει στοιχεία σχετικά με την προστασία των υποσταθμών.

Ο έλεγχος συμμόρφωσης διενεργείται στο πλαίσιο της αξιολόγησης του υποσυστήματος ενέργειας όσον αφορά το σχεδιασμό και τη λειτουργία των υποσταθμών, και στο πλαίσιο του υποσυστήματος τροχαίου υλικού όσον αφορά τον εξοπλισμό των μονάδων έλξης.

4.2.2.9. Διάταξη των παντογράφων

Η διάταξη των παντογράφων επί των αμαξοστοιχιών προσδιορίζεται από το μέγιστο μήκος των συρμών. Η μέγιστη απόσταση μεταξύ των παντογράφων είναι κάτω των 400 m. Επιπλέον, η απόσταση μεταξύ τριών διαδοχικών παντογράφων πρέπει να υπερβαίνει τα 143 m. Ο αποδεκτός αριθμός παντογράφων και η απόσταση μεταξύ τους εξαρτώνται επίσης από τις δυναμικές επιδόσεις. Στην περίπτωση συστημάτων ενεργειακής τροφοδότησης εναλλασσόμενου ρεύματος, οι παντογράφοι δεν πρέπει να συνδέονται ηλεκτρικά. Γίνεται αναφορά στο παράρτημα H, παράγραφος H.3.5 της παρούσας ΤΠΔ.

Ο έλεγχος συμμόρφωσης διενεργείται στο πλαίσιο της αξιολόγησης του υποσυστήματος τροχαίου υλικού.

4.2.2.10. Διέλευση από τμήματα διαχωρισμού φάσης

Οι αμαξοστοιχίες πρέπει να είναι σε θέση να κινούνται μεταξύ δύο γειτονικών τμημάτων χωρίς γεφύρωση των δύο φάσεων.

Πρέπει να παρέχονται τα κατάλληλα μέσα για την επανεκκίνηση μιας αμαξοστοιχίας που έχει ακινητοποιηθεί σε τμήμα διαχωρισμού φάσης. Για τους σκοπούς του σχεδιασμού γίνεται αναφορά στο παράρτημα H παράγραφος H.3.3 της παρούσας ΤΠΔ.

Το μητρώο υποδομών που ορίζεται στο παράρτημα Δ της παρούσας ΤΠΔ, περιλαμβάνει στοιχεία σχετικά με το σχεδιασμό των τμημάτων διαχωρισμού φάσης.

Η κατανάλωση ενέργειας (έλξη και βοηθητικές παροχές) των αμαξοστοιχιών μηδενίζεται κατά την είσοδο σε τμήματα διαχωρισμού φάσης. Αυτό γίνεται αυτόματα, χωρίς παρέμβαση του μηχανοδηγού. Δεν είναι απαραίτητη η ανάσυρση των παντογράφων.

Οι απαιτήσεις σχετικά με το σχεδιασμό του υποσυστήματος ενέργειας είναι οι εξής:

Για μελλοντικές γραμμές μπορούν να υιοθετηθούν δύο τύποι τμημάτων διαχωρισμού φάσης.

- Ένας τύπου διαχωρισμού φάσης όπου όλοι οι παντογράφοι των διαλειτουργικών αμαξοστοιχιών μέγιστου μήκους βρίσκονται εντός του ουδέτερου τμήματος. Στην περίπτωση αυτή δεν τίθεται περιορισμός για τη διάταξη και την απόσταση μεταξύ των παντογράφων των αμαξοστοιχιών. Το μήκος του ουδέτερου τμήματος είναι τουλάχιστον 402 m. Για αναλυτικά στοιχεία όσον αφορά τις απαιτήσεις βλέπε παράρτημα H, παράγραφος H.3.3 της παρούσας ΤΠΔ.

- Ένα τμήμα διαχωρισμού φάσης μικρότερου μήκους, με περιορισμό όσον αφορά τη διάταξη των παντογράφων των αμαξοστοιχιών απεικονίζεται στο παράρτημα H, παράγραφος H.3.3 της παρούσας ΤΠΔ. Το συνολικό μήκος αυτού του τμήματος διαχωρισμού είναι μικρότερο από 142 m. Η χρήση αυτού του τύπου προϋποθέτει ότι η απόσταση μεταξύ τριών διαδοχικών παντογράφων εν λειτουργία υπερβαίνει τα 143 m.

Για υφιστάμενες γραμμές θα μπορούσαν να υιοθετηθούν διάφορες λύσεις βασισμένες στην αποδεκτή διάταξη των παντογράφων των αμαξοστοιχιών, ανάλογα με τις δυνατότητες προγραμματισμού των διαδρομών, τις απαιτούμενες επιδόσεις και τις επενδύσεις που είναι αποδεκτές για τον αναθέτοντα φορέα. Εάν ο σχεδιασμός των υφιστάμενων τμημάτων διαχωρισμού φάσης δεν επιτρέπει τη διέλευση διαλειτουργικών αμαξοστοιχιών μεγάλης ταχύτητας, τότε ο αναθέτων φορέας οφείλει να παρέχει κατάλληλες εναλλακτικές διαδικασίες ή σχεδιάσεις.

Στοιχεία σχετικά με το σχεδιασμό των τμημάτων διαχωρισμού φάσης παρέχονται στο μητρώο υποδομών που ορίζεται στο παράρτημα Δ της παρούσας ΤΠΔ.

Ο έλεγχος της συμμόρφωσης του σχεδιασμού των τμημάτων διαχωρισμού φάσης διενεργείται στο πλαίσιο της αξιολόγησης του υποσυστήματος ενέργειας.

Οι απαιτήσεις για τα υποσυστήματα ελέγχου-χειρισμού και τροχαίου υλικού είναι οι εξής:

Στις γραμμές μεγάλης ταχύτητας, το υποσύστημα ελέγχου-χειρισμού και σηματοδότησης πρέπει να επιτρέπει την αυτόματη λειτουργία του τροχαίου υλικού πριν και μετά τα τμήματα διαχωρισμού φάσης. Ο εξοπλισμός των μονάδων έλξης πρέπει να ενεργοποιείται εγκαίρως πριν από ένα τμήμα διαχωρισμού φάσης, λαμβανομένης υπόψη της μέγιστης επιτρεπτής ταχύτητας κυκλοφορίας. Για τον έλεγχο της συμμόρφωσης διεξάγονται κοινές δοκιμές λειτουργίας στο πλαίσιο των υποσυστημάτων τροχαίου υλικού και ελέγχου-χειρισμού και σηματοδότησης.

4.2.2.11. Διέλευση από τμήματα διαχωρισμού συστήματος

Γενικά

Οι αμαξοστοιχίες πρέπει να είναι σε θέση να κινούνται μεταξύ δύο γειτονικών διαφορετικών συστημάτων ενεργειακής τροφοδότησης χωρίς γεφύρωση των δύο συστημάτων. Οι απαιτούμενες ενέργειες εξαρτώνται από τον τύπο των δύο συστημάτων ενεργειακής τροφοδότησης, καθώς και από τη διάταξη των παντογράφων επί των αμαξοστοιχιών και την ταχύτητα κυκλοφορίας.

Για τη διέλευση των αμαξοστοιχιών από τα τμήματα διαχωρισμού φάσης παρέχονται δύο δυνατότητες:

(1) με τους παντογράφους σε θέση ανύψωσης και σε επαφή με το σύρμα επαφής·

(2) με τους παντογράφους σε θέση ανάσυρσης χωρίς να είναι σε επαφή με το σύρμα επαφής.

Η επιλογή εναπόκειται στον αναθέτοντα φορέα και δηλώνεται στο μητρώο υποδομών που ορίζεται στο παράρτημα Δ της παρούσας ΤΠΔ.

Οι απαιτήσεις σχετικά με το σχεδιασμό του υποσυστήματος ενέργειας είναι οι εξής:

- Παντογράφοι σε θέση ανύψωσης

Όταν οι αμαξοστοιχίες διέρχονται από τμήματα διαχωρισμού φάσης με τους παντογράφους σε θέση ανύψωσης και σε επαφή με το σύρμα επαφής, ισχύουν οι ακόλουθες συνθήκες:

(1) Ο λειτουργικός σχεδιασμός του τμήματος διαχωρισμού συστήματος καθορίζεται ως εξής:

- η γεωμετρία των διαφόρων στοιχείων της αλυσοειδούς αποτρέπει τη βραχυκύκλωση των παντογράφων ή τη γεφύρωση των δύο συστημάτων ενεργειακής τροφοδότησης με τη διάταξη των παντογράφων που καθορίζεται στην παράγραφο 4.2.2.9,

- για ουδέτερα τμήματα μικρού μήκους, η μηχανική συμπεριφορά του συστήματος επαφής παντογράφου-αλυσοειδούς είναι σύμφωνη με το πρότυπο EN 50 119, έκδοση 2001, παράγραφος 5.2, στη μέγιστη ταχύτητα,

- στο πλαίσιο του υποσυστήματος ενέργειας πρέπει να λαμβάνονται μέτρα για την αποφυγή της γεφύρωσης των δύο γειτονικών συστημάτων ενεργειακής τροφοδότησης όταν δεν ανοίγουν οι επί της αμαξοστοιχίας εγκαταστημένοι διακόπτες κυκλώματος,

- παράδειγμα διάταξης τμήματος διαχωρισμού συστήματος παρέχεται στο σχήμα H.4 του παραρτήματος H της παρούσας ΤΠΔ.

(2) Και τα δύο συστήματα πρέπει να έχουν το αυτό ύψος συρμάτων επαφής, εάν η ταχύτητα υπερβαίνει τα 250 χιλιόμετρα/ώρα. Αναλυτικά στοιχεία και ανοχές παρατίθενται στα παραρτήματα H και I της παρούσας ΤΠΔ.

(3) Διατάξεις επί του τροχαίου υλικού ανοίγουν αυτόματα το διακόπτη κυκλώματος πριν από την άφιξη στο τμήμα διαχωρισμού και αναγνωρίζουν αυτόματα την τάση του νέου συστήματος ενεργειακής τροφοδότησης στον παντογράφο προκειμένου να θέσουν σε λειτουργία τα αντίστοιχα κυκλώματα.

- Παντογράφοι σε θέση ανάσυρσης

Όταν οι αμαξοστοιχίες διέρχονται από τμήματα διαχωρισμού φάσης με τους παντογράφους σε θέση ανάσυρσης, ισχύουν οι ακόλουθες συνθήκες:

(1) Ο σχεδιασμός των τμημάτων διαχωρισμού μεταξύ διαφορετικών συστημάτων ενεργειακής τροφοδότησης πρέπει να διασφαλίζει την αποφυγή της τυχαίας γεφύρωσης από τον παντογράφο στην αλυσοειδή των δύο συστημάτων ενεργειακής τροφοδότησης, καθώς και την άμεση διακοπή της λειτουργίας αμφότερων των τμημάτων τροφοδοσίας. Η πρόκληση βραχυκυκλώματος εξασφαλίζει τη λειτουργία των μονωμένων τμημάτων.

(2) Αυτή η εναλλακτική επιλογή πρέπει να γίνεται όταν οι συνθήκες λειτουργίας δεν επιτρέπουν τη λειτουργία με τους παντογράφους σε θέση ανύψωσης.

(3) Σε γραμμές μεγάλης ταχύτητας με διαφορετικό ύψος σύρματος επαφής και σε τμήματα διαχωρισμού υφιστάμενων γραμμών που δεν πληρούν τις απαιτήσεις της ΤΠΔ, οι παντογράφοι πρέπει να ανασύρονται όταν αλλάζει το σύστημα ενεργειακής τροφοδότησης ή όταν η ταχύτητα κυκλοφορίας δεν επιτρέπει την εγκατάσταση μεταβατικών τμημάτων αποδεκτής κλίσης (βλέπε παραρτήματα H και I της παρούσας ΤΠΔ).

(4) Σε τμήματα διαχωρισμού συστήματος ενεργειακής τροφοδότησης στα οποία απαιτείται η ανάσυρση των παντογράφων, οι παντογράφοι πρέπει να ανασύρονται χωρίς παρέμβαση του μηχανοδηγού, μέσω σημάτων ελέγχου.

Ο έλεγχος της συμμόρφωσης του σχεδιασμού των τμημάτων διαχωρισμού συστήματος διενεργείται στο πλαίσιο του υποσυστήματος ενέργειας.

Οι απαιτήσεις για τα υποσυστήματα ελέγχου-χειρισμού και τροχαίου υλικού είναι οι εξής:

Προ της διέλευσης από τμήματα διαχωρισμού διαφορετικών συστημάτων ενεργειακής τροφοδότησης, ο κύριος διακόπτης κυκλώματος της μονάδας έλξης πρέπει να ανοίγει χωρίς παρέμβαση του μηχανοδηγού, ενεργοποιούμενος από σήματα ελέγχου. Αυτό πρέπει να γίνει έγκαιρα, ώστε να τεθεί εκτός λειτουργίας ο ηλεκτρολογικός εξοπλισμός της μονάδας έλξης για το τερματιζόμενο σύστημα ενεργειακής τροφοδότησης πριν από την είσοδο στο νέο σύστημα ενεργειακής τροφοδότησης.

Το υποσύστημα ελέγχου-χειρισμού και σηματοδότησης μεταδίδει τα απαιτούμενα σήματα στις μονάδες έλξης.

Οι μονάδες έλξης είναι σχεδιασμένες κατά τρόπον ώστε να δύνανται να λαμβάνουν σήματα ελέγχου της γραμμής τα οποία ενεργοποιούν το άνοιγμα του κύριου διακόπτη κυκλώματος και, εφόσον απαιτείται, ανασύρουν του παντογράφους χωρίς παρέμβαση του μηχανοδηγού. Όταν οι παντογράφοι δεν ανασύρονται από το σύρμα επαφής, επιτρέπεται να παραμείνουν συνδεδεμένα στον παντογράφο μόνο τα ηλεκτρικά κυκλώματα των μονάδων έλξης που ανταποκρίνονται άμεσα στο σύστημα ενεργειακής τροφοδότησης.

Ο σχεδιασμός και η λειτουργία των τμημάτων διαχωρισμού συστήματος εξετάζονται στο μητρώο υποδομών που ορίζεται στο παράρτημα Δ της παρούσας ΤΠΔ.

Για τον έλεγχο της συμμόρφωσης διεξάγονται κοινές δοκιμές λειτουργίας στο πλαίσιο των υποσυστημάτων τροχαίου υλικού και ελέγχου-χειρισμού.

4.2.2.12. Ρύθμιση της δύναμης επαφής των παντογράφων

Το τροχαίο υλικό επιτρέπει τη ρύθμιση μέσω εσωτερικών ελέγχων της δύναμης επαφής των παντογράφων ώστε να πληρούνται οι απαιτήσεις που καθορίζονται στην παράγραφο 5.3.2.7. Η επαλήθευση συμμόρφωσης διενεργείται στο πλαίσιο της αξιολόγησης του υποσυστήματος τροχαίου υλικού.

4.2.3. Κανονιστικές και λειτουργικές διατάξεις

4.2.3.1. Γενικές κανονιστικές διατάξεις

Προκειμένου να διασφαλιστεί η συνοχή του διευρωπαϊκού σιδηροδρομικού συστήματος ισχύουν οι ακόλουθες κανονιστικές και λειτουργικές διατάξεις:

4.2.3.2. Προστασία του περιβάλλοντος

Η προστασία του περιβάλλοντος εξετάζεται στην οδηγία 85/337/ΕΟΚ του Συμβουλίου για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον.

Για το υποσύστημα ενέργειας των διαλειτουργικών γραμμών μεγάλης ταχύτητας δεν κρίνονται αναγκαίες ειδικές απαιτήσεις.

4.2.3.3. Πυροπροστασία

Η πυροπροστασία εξετάζεται στην οδηγία 89/106/ΕΟΚ, της 21ης Δεκεμβρίου 1988 στο σχετικό ερμηνευτικό έγγραφο όσον αφορά στη βασική απαίτηση ασφάλειας υπ' αριθ. 2 "Ασφάλεια σε περίπτωση πυρκαγιάς".

Για το υποσύστημα ενέργειας των διαλειτουργικών γραμμών μεγάλης ταχύτητας δεν κρίνονται αναγκαίες ειδικές απαιτήσεις.

4.2.3.4. Εξαιρέσεις σε περιπτώσεις εκτέλεσης εργασιών

Οι προδιαγραφές του υποσυστήματος ενέργειας και των στοιχείων διαλειτουργικότητάς του που ορίζονται στα κεφάλαια 4 και 5 της παρούσας ΤΠΔ ισχύουν για τις γραμμές σε κατάσταση κανονικής λειτουργίας, ή σε περιπτώσεις απρόβλεπτων δυσλειτουργιών που συνδέονται με την εφαρμογή του προγράμματος συντήρησης.

Σε ορισμένες περιπτώσεις, στις οποίες η εκτέλεση έργων έχει προγραμματισθεί εκ των προτέρων, ενδέχεται να είναι αδύνατη η συμμόρφωση με τις εν λόγω διατάξεις κατά την εκτέλεση τροποποιήσεων στο υποσύστημα ενέργειας.

Οι προσωρινές αυτές εξαιρέσεις από τους κανονισμούς της ΤΠΔ πρέπει να προσδιορίζονται από τον αναθέτοντα φορέα της συγκεκριμένης γραμμής, ο οποίος πρέπει να μεριμνά ώστε να μην δημιουργούνται κίνδυνοι για την ασφάλεια της κυκλοφορίας, εφαρμόζοντας τις ακόλουθες γενικές διατάξεις:

- οι επιτρεπόμενες εξαιρέσεις είναι προσωρινές και προγραμματίζονται για συγκεκριμένη χρονική περίοδο,

- οι σιδηροδρομικές εταιρείες που εκμεταλλεύονται υπηρεσίες στη συγκεκριμένη γραμμή πρέπει να ενημερώνονται για τις προσωρινές αυτές εξαιρέσεις, τη γεωγραφική θέση, το χαρακτήρα και την ιδιαίτερη σηματοδότησή τους, μέσω ειδοποίησης η οποία θα υποδεικνύει ενδεχομένως τον χρησιμοποιούμενο τύπο ειδικής σηματοδότησης, του οποίου οι προδιαγραφές θα επισυνάπτονται στο "μητρώο υποδομών" για τη συγκεκριμένη γραμμή, το οποίο ορίζεται στο παράρτημα Δ της παρούσας ΤΠΔ,

- κάθε εξαίρεση πρέπει να συνοδεύεται από συμπληρωματικά μέτρα ασφαλείας, προκειμένου να διατηρείται το απαιτούμενο επίπεδο ασφάλειας στο δίκτυο. Στα εν λόγω συμπληρωματικά μέτρα μπορεί ειδικότερα να περιλαμβάνονται:

- ειδικές διατάξεις σχετικά με την εκπόνηση μελετών για τα συγκεκριμένα έργα,

- προσωρινοί περιορισμοί της ταχύτητας στο τμήμα της γραμμής που επιβάλλονται από τον αναθέτοντα φορέα.

4.2.3.5. Μητρώο υποδομών των ευρωπαϊκών διαλειτουργικών γραμμών

Για κάθε τμήμα γραμμής του διευρωπαϊκού σιδηροδρομικού συστήματος μεγάλης ταχύτητας, συντάσσεται ένα ενιαίο έγγραφο, το λεγόμενο "ευρωπαϊκό μητρώο υποδομών" από τον αναθέτοντα φορέα ή τον εντολοδόχο του. Το έγγραφο αυτό ομαδοποιεί τα χαρακτηριστικά των συγκεκριμένων γραμμών για το σύνολο των υποσυστημάτων που περιλαμβάνουν μόνιμο εξοπλισμό.

Επιτρέπει:

- στο κράτος μέλος που είναι επιφορτισμένο με την έγκριση της θέσης σε λειτουργία του υποσυστήματος, να έχει στη διάθεσή του ένα έγγραφο το οποίο περιγράφει, για κάθε γραμμή του διευρωπαϊκού σιδηροδρομικού συστήματος μεγάλης ταχύτητας, τις κύριες παραμέτρους που διέπουν την εκμετάλλευσή της,

- στις σιδηροδρομικές επιχειρήσεις που εκμεταλλεύονται ή επιθυμούν να εκμεταλλευθούν υπηρεσίες επί της γραμμής, να είναι ενημερωμένες για τις ιδιαιτερότητες της τελευταίας όταν οι παράμετροι ή οι προδιαγραφές διαλειτουργικότητας εξαρτώνται από μια συγκεκριμένη επιλογή του αναθέτοντα φορέα,

- για το υποσύστημα ενέργειας, το έγγραφο αυτό περιλαμβάνει, για κάθε ομοιογενές τμήμα γραμμής και για κάθε συγκεκριμένη συσκευή, τις γενικές ή ειδικές προδιαγραφές που τηρήθηκαν, η γνώση των οποίων είναι αναγκαία για την εκμετάλλευση της γραμμής. ο κατάλογός τους παρατίθεται στο παράρτημα Δ της παρούσας ΤΠΔ.

Ο αναθέτων φορέας επισυνάπτει το έγγραφο αυτό στη δήλωση "ΕΚ" ελέγχου του υποσυστήματος ενέργειας ως μέρος του τεχνικού φακέλου που προβλέπεται στο παράρτημα V της οδηγίας 96/48/ΕΚ για τη χορήγηση άδειας θέσης σε λειτουργία του υποσυστήματος από το κράτος μέλος.

4.3. Καθορισμένες επιδόσεις

4.3.1. Επιδόσεις του συστήματος ενεργειακής τροφοδότησης, των υποσταθμών και των πυλώνων

4.3.1.1. Εγκαταστημένη ισχύς

Οι επιδόσεις που πρέπει να επιτυγχάνει το υποσύστημα ενέργειας αντιστοιχούν στις συναφείς καθορισμένες επιδόσεις για κάθε κατηγορία γραμμών του διευρωπαϊκού σιδηροδρομικού δικτύου μεγάλης ταχύτητας ως προς:

- τη μέγιστη ταχύτητα της γραμμής,

- τη μέγιστη ισχύ στους παντογράφους που λαμβάνεται από τις αμαξοστοιχίες,

- την ελάχιστη απόσταση διαδοχής δύο αμαξοστοιχιών,

- τη μέση ωφέλιμη τάση.

Ο αναθέτων φορέας δηλώνει τον τύπο της γραμμής ανάλογα με τη λειτουργία της με αναφορά στο παράρτημα ΣΤ στο μητρώο υποδομών σύμφωνα με τον ορισμό του παραρτήματος Δ της παρούσας ΤΠΔ.

Ο σχεδιασμός του συστήματος ηλεκτροδότησης διασφαλίζει την ικανότητα του συστήματος ενεργειακής τροφοδότησης να επιτυγχάνει τις καθορισμένες επιδόσεις. Συνεπώς, η παράγραφος 4.2.2.5 περιλαμβάνει απαίτηση σχετικά με τον περιορισμό της κατανάλωσης ενέργειας από το υποσύστημα τροχαίου υλικού.

Η υπολογιζόμενη μέση ωφέλιμη τάση στους παντογράφους είναι σύμφωνη με το παράρτημα IΒ.

4.3.1.2. Ασφάλεια, γείωση και σωμάτωση

Η ασφάλεια του συστήματος ενεργειακής τροφοδότησης, των υποσταθμών και των πυλώνων επιτυγχάνεται μέσω του σχεδιασμού και της δοκιμής αυτών των εγκαταστάσεων σύμφωνα με το πρότυπο EN 50 122-1, έκδοση 1997, παράγραφοι 5, 7 και 9. Πρέπει να απαγορεύεται η άνευ αδείας πρόσβαση στους υποσταθμούς και στους πυλώνες.

4.3.1.3. Συντελεστής ισχύος

Οι αποδεκτές τιμές του συντελεστή ισχύος ορίζονται στο παράρτημα Ζ της παρούσας ΤΠΔ. Στις γραμμές μεγάλης ταχύτητας, η ελάχιστη τιμή είναι 0,95 υπό τις συνθήκες που περιγράφονται στο ως άνω έγγραφο. Ο έλεγχος της συμμόρφωσης διενεργείται στο πλαίσιο της αξιολόγησης του υποσυστήματος τροχαίου υλικού.

4.3.1.4. Πέδηση με ανάκτηση

Τα συστήματα ενεργειακής τροφοδότησης εναλλασσόμενου ρεύματος σχεδιάζονται κατά τρόπον ώστε να επιτρέπουν τη χρήση πέδησης με ανάκτηση για την πέδηση επιβράδυνσης με ικανότητα απρόσκοπτης ανταλλαγής ισχύος με άλλες αμαξοστοιχίες ή με τον πάροχο του δικτύου. Γίνεται αναφορά στο παράρτημα IΑ της παρούσας ΤΠΔ.

Ο εξοπλισμός των αμαξοστοιχιών επιτρέπει τη χρήση άλλων συστημάτων πέδησης, όταν δεν είναι δυνατή η χρήση της πέδησης με ανάκτηση.

Στον αναθέτοντα φορέα εναπόκειται να αποφασίζει κατά πόσον η πέδηση με ανάκτηση είναι αποδεκτή σε συστήματα συνεχούς ρεύματος. Σχετικά στοιχεία περιλαμβάνονται στο μητρώο υποδομών που ορίζεται στο παράρτημα Δ της παρούσας ΤΠΔ.

Ο έλεγχος της συμμόρφωσης για τις μόνιμες εγκαταστάσεις διεξάγεται σύμφωνα με το παράρτημα IΑ4 της παρούσας ΤΠΔ.

Ο έλεγχος της συμμόρφωσης για το τροχαίο υλικό διεξάγεται σύμφωνα με την ΤΠΔ τροχαίου υλικού.

4.3.1.5. Εξωτερική ηλεκτρομαγνητική συμβατότητα

Η εξωτερική ηλεκτρομαγνητική συμβατότητα δεν αποτελεί ειδικό χαρακτηριστικό του διευρωπαϊκού σιδηροδρομικού δικτύου μεγάλης ταχύτητας. Οι εγκαταστάσεις ενεργειακής τροφοδότησης ανταποκρίνονται στα πρότυπα της σειράς EN 50 121-2 και EN 50 122, ώστε να πληρούν το σύνολο των απαιτήσεων που αφορούν την ηλεκτρομαγνητική συμβατότητα. Η παρούσα ΤΠΔ δεν προϋποθέτει τη διεξαγωγή ελέγχου της συμμόρφωσης.

4.3.1.6. Εκπομπές αρμονικών προς το δίκτυο ηλεκτροδότησης

Όσον αφορά τις εκπομπές αρμονικών προς το δίκτυο ηλεκτροδότησης, στον αναθέτοντα φορέα εναπόκειται να συμμορφωθεί με τα εθνικά πρότυπα (ή τα ευρωπαϊκά πρότυπα, όταν υπάρχουν), καθώς και με τις απαιτήσεις της επιχείρησης ηλεκτρισμού. Η παρούσα ΤΠΔ δεν προϋποθέτει τη διεξαγωγή ελέγχου της συμμόρφωσης.

4.3.1.7. Χαρακτηριστικά αρμονικών και σχετικές υπερτάσεις στην αλυσοειδή

Για την αποφυγή ανεπίτρεπτων υπερτάσεων στην αλυσοειδή, οι οποίες δημιουργούνται από τις αρμονικές που παράγονται από μονάδες κινητήριας ισχύος, οι εν λόγω μονάδες είναι σύμφωνες με το παράρτημα IΣΤ της παρούσας ΤΠΔ. Οι απαραίτητες απαιτήσεις ορίζονται στο υποσύστημα τροχαίου υλικού, ο δε έλεγχος της συμμόρφωσης διεξάγεται στο πλαίσιο του υποσυστήματος τροχαίου υλικού, όπως ορίζεται στο παράρτημα IΣΤ.

4.3.1.8. Προστασία από την ηλεκτροπληξία

Το σύστημα ενεργειακής τροφοδότησης ενσωματώνεται στο συνολικό σύστημα γείωσης κατά μήκος της γραμμής, προκειμένου να πληρούνται οι απαιτήσεις προστασίας από την ηλεκτροπληξία που καθορίζονται στο πρότυπο EN 50 122-1, έκδοση 1997, παράγραφοι 5, 7 και 9. Η προστασία από την ηλεκτροπληξία κατά τη λειτουργία και υπό συνθήκες δυσλειτουργίας επιτυγχάνεται με τον περιορισμό των τάσεων επαφής σε αποδεκτά επίπεδα σύμφωνα με το πρότυπο EN 50 122-1, έκδοση 1997, παράγραφοι 7.2 και 7.3. Για κάθε εγκατάσταση εκπονείται μελέτη βάσει της οποίας αποδεικνύεται η προστασία από την ηλεκτροπληξία. Η εν λόγω μελέτη δύναται να περιλαμβάνει δοκιμές.

4.3.1.9. Πρόγραμμα συντήρησης

Ο αναθέτων φορέας ή ο εντολοδόχος του οφείλει να καταρτίσει πρόγραμμα συντήρησης προκειμένου να διασφαλιστεί η διατήρηση των καθορισμένων χαρακτηριστικών του υποσυστήματος ενέργειας εντός των καθορισμένων ορίων.

Το πρόγραμμα αυτό πρέπει να περιλαμβάνει τουλάχιστον τα εξής στοιχεία:

- συνήθεις εργασίες συντήρησης σε υποσταθμούς και πυλώνες,

- καταγραφή των συνθηκών, των ευρημάτων και της πρακτικής εμπειρίας,

- σύνολο τιμών ορίων ασφαλείας, βάσει των οποίων επιβάλλεται περιορισμός της ταχύτητας των αμαξοστοιχιών, προκειμένου να τηρούνται οι προδιαγραφές της παραγράφου 4.1.1 και των παραρτημάτων αυτής,

- καθορισμό της περιοδικότητας των ελέγχων, μαζί με τα διαστήματα ανοχής, των τιμών που μετρώνται, με υπόδειξη, όσον αφορά στα τελευταία, των κανόνων ισοδυναμίας με τις τιμές του προτύπου που αναφέρεται στο κεφάλαιο 4.3.1,

- τα μέτρα που λαμβάνονται (μείωση ταχύτητας, προθεσμίες επισκευής) σε περίπτωση υπέρβασης των καθορισμένων τιμών.

Οι διαδικασίες συντήρησης δεν υποβαθμίζουν τα μέτρα ασφαλείας, όπως τη συνέχεια του κυκλώματος επιστροφής ρεύματος, τον περιορισμό των υπερτάσεων και την ανίχνευση βραχυκυκλωμάτων. Δεν περιορίζει τις συνολικές επιδόσεις του συστήματος και αποτρέπει τη διακοπή της ενεργειακής τροφοδότησης σε οποιοδήποτε τμήμα της αλυσοειδούς.

4.3.1.10. Απομόνωση του συστήματος ενεργειακής τροφοδότησης σε περίπτωση κινδύνου

Απαιτείται εγκατάσταση του εξοπλισμού και η υλοποίηση των διαδικασιών για την εφαρμογή της απομόνωσης της τάσης στις μονάδες έλξης και τις ηλεκτροδοτούμενες γραμμές μέσω διατάξεων κινδύνου, οι οποίες παρέχουν στο φορέα εκμετάλλευσης της ενεργειακής τροφοδότησης τη δυνατότητα να λαμβάνει μέτρα έκτακτης ανάγκης. Ο έλεγχος της συμμόρφωσης διεξάγεται μέσω του ελέγχου των διατάξεων μετάδοσης και οδηγιών σχετικών με τις διαδικασίες.

4.3.1.11. Συνέχιση της ενεργειακής τροφοδότησης σε περίπτωση προβλημάτων

Το σύστημα ενεργειακής τροφοδότησης και η αλυσοειδής σχεδιάζονται κατά τρόπον ώστε να επιτρέπουν τη συνέχιση της λειτουργίας σε περίπτωση προβλημάτων. Αυτό επιτυγχάνεται με το διαχωρισμό των αλυσοειδών σε τμήματα τροφοδότησης, καθώς και την εγκατάσταση πλεονάζοντος εξοπλισμού στους υποσταθμούς. Ο έλεγχος της συμμόρφωσης διεξάγεται μέσω του ελέγχου των διαγραμμάτων των κυκλωμάτων.

4.3.2. Επιδόσεις της αλυσοειδούς

4.3.2.1. Γενικά

Οι επιδόσεις που πρέπει να επιτυγχάνει η αλυσοειδής αντιστοιχούν στις συναφείς καθορισμένες επιδόσεις για κάθε κατηγορία γραμμών του διευρωπαϊκού σιδηροδρομικού συστήματος μεγάλης ταχύτητας ως προς:

- τη μέγιστη ταχύτητα της γραμμής, και

- τις ενεργειακές ανάγκες των παντογράφων των αμαξοστοιχιών.

Ο σχεδιασμός της αλυσοειδούς διασφαλίζει τις καθορισμένες επιδόσεις σύμφωνα με τη δήλωση που υποβάλλει ο αναθέτων φορέας βάσει των διατάξεων της παραγράφου 4.3.1.1.

4.3.2.2. Ασφάλεια, γείωση και σωμάτωση

Η ασφάλεια της αλυσοειδούς επιτυγχάνεται με το σχεδιασμό των εν λόγω εγκαταστάσεων σύμφωνα με τα ευρωπαϊκά πρότυπα EN 50 119, έκδοση 2001, παράγραφος 5.1.2 και EN 50 122-1, έκδοση 1997, παράγραφοι 5, 7 και 9. Όλα τα ηλεκτροφόρα στοιχεία εγκαθίστανται σε χώρους στους οποίους δεν έχουν πρόσβαση οι χρήστες ή άλλα άτομα.

4.3.2.3. Απαιτήσεις δυναμικής συμπεριφοράς και ποιότητας της λήψης ρεύματος

Ο σχεδιασμός του εξοπλισμού της αλυσοειδούς είναι σύμφωνος με τις απαιτήσεις δυναμικής συμπεριφοράς. Η ανύψωση του σταθερού βραχίονα με την ταχύτητα σχεδιασμού της γραμμής διέπεται από τις διατάξεις του προτύπου EN 50 119, έκδοση 2001, παράγραφος 5.2.1.2 και των πινάκων 4.5 και 4.6 της παρούσας ΤΠΔ.

Η ποιότητα της λήψης ρεύματος έχει σημαντικότατες επιπτώσεις στη διάρκεια ζωής του σύρματος επαφής. Συνεπώς, πρέπει να πληροί συμφωνηθείσες και προσδιορίσιμες παραμέτρους.

Η ποιότητα της λήψης ρεύματος δύναται να υπολογιστεί από τη μέση τιμή Fm και την τυπική απόκλιση σ μετρούμενων ή προσομοιωμένων δυνάμεων επαφής ή με τη μέτρηση των εκκενώσεων τόξου. Στον πίνακα 4.5 αναφέρονται τα κριτήρια για τα συστήματα εναλλασσόμενου ρεύματος και στον πίνακα 4.6 εκείνα για τα συστήματα συνεχούς ρεύματος.

Ο αναθέτων φορέας αποφασίζει να χρησιμοποιήσει το κριτήριο αλληλεπίδρασης αριθ. 1 (δύναμη επαφής) ή αριθ. 2 (εκκενώσεις τόξου) σύμφωνα με τους πίνακες 4.5 ή 4.6.

Η αλληλεπίδραση θεωρείται ότι είναι σύμφωνη με τις διατάξεις της παρούσας ΤΠΔ εφόσον πληρούνται

- το στοιχείο 1 ή 2 του πίνακα 4.5, και

- το στοιχείο 3 του πίνακα 4.5.

Ως βάση για τον έλεγχο της συμμόρφωση δύνανται να χρησιμοποιηθούν αποτελέσματα δοκιμών από παρόμοιο σύστημα αλυσοειδούς.

Για την αξιολόγηση των επιδόσεων με περισσότερους του ενός παντογράφους πρέπει να λαμβάνεται υπόψη ο παντογράφος ο οποίος θα εμφανίζει τις κρίσιμες τιμές.

Πίνακας 4.5

Απαιτήσεις αλληλεπίδρασης, συστήματα εναλλασσόμενου ρεύματος

>ΘΕΣΗ ΠΙΝΑΚΑ>

Πίνακας 4.6

Απαιτήσεις αλληλεπίδρασης, συστήματα συνεχούς ρεύματος

>ΘΕΣΗ ΠΙΝΑΚΑ>

4.3.2.4. Προστασία από την ηλεκτροπληξία

Η αλυσοειδής ενσωματώνεται στο συνολικό σύστημα γείωσης κατά μήκος της γραμμής, προκειμένου να πληρούνται οι απαιτήσεις προστασίας από την ηλεκτροπληξία που καθορίζονται στο πρότυπο EN 50 122-1, έκδοση 1997, παράγραφοι 5, 7 και 9. Η προστασία από την ηλεκτροπληξία κατά τη λειτουργία και υπό συνθήκες δυσλειτουργίας επιτυγχάνεται με τον περιορισμό των τάσεων επαφής σε αποδεκτά επίπεδα σύμφωνα με το πρότυπο EN 50 122-1, έκδοση 1997, παράγραφοι 7.2 και 7.3. Για κάθε εγκατάσταση εκπονείται μελέτη βάσει της οποίας αποδεικνύεται η προστασία από την ηλεκτροπληξία.

4.3.2.5. Στατική και μέση αεροδυναμική δύναμη επαφής

Η ονομαστική στατική δύναμη καθορίζεται από τον αναθέτοντα φορέα εντός των ακόλουθων πεδίων τιμών:

- 70 N + 20 N/-10 N για συστήματα ενεργειακής τροφοδότησης εναλλασσόμενου ρεύματος,

- 110 N ± 10 N για συστήματα ενεργειακής τροφοδότησης συνεχούς ρεύματος 3 kV,

- 90 N ± 20 N για συστήματα ενεργειακής τροφοδότησης συνεχούς ρεύματος 1,5 kV.

Για τη βελτίωση της επαφής μεταξύ των ταινιών λήψης από άνθρακα και του σύρματος επαφής στα συστήματα συνεχούς ρεύματος, απαιτείται μεγαλύτερη δύναμη, συνήθως της τάξης των 140 N, ώστε να αποφεύγεται η επικίνδυνη θέρμανση του σύρματος επαφής όταν οι αμαξοστοιχίες είναι σταθμευμένες με τα βοηθητικά τους συστήματα σε λειτουργία.

Η τιμή της συνολικές μέσης δύναμης ανύψωσης πρέπει να ανταποκρίνεται στην τιμή της μέσης δύναμης επαφής Fm που απαιτείται για την καλή ποιότητα λήψης του ρεύματος (βλέπε παραγράφους 4.3.2.3, 5.3.1.6 και 5.3.2.7).

Ο έλεγχος της συμμόρφωσης διεξάγεται μέσω της αξιολόγησης του στοιχείου διαλειτουργικότητας "παντογράφος".

4.3.2.6. Πρόγραμμα συντήρησης

Ο αναθέτων φορέας ή ο εντολοδόχος του οφείλει να καταρτίσει πρόγραμμα συντήρησης προκειμένου να διασφαλιστεί η διατήρηση των καθορισμένων χαρακτηριστικών του υποσυστήματος ενέργειας εντός των καθορισμένων ορίων.

Το πρόγραμμα αυτό πρέπει να περιλαμβάνει τουλάχιστον τα ακόλουθα στοιχεία:

- συνήθεις εργασίες συντήρησης των αλυσοειδών,

- καταγραφή των συνθηκών, των ευρημάτων και της πρακτικής εμπειρίας,

- ενα σύνολο τιμών ορίων ασφαλείας, βάσει των οποίων επιβάλλεται περιορισμός της ταχύτητας των αμαξοστοιχιών για το ύψος και την ταλάντωση του σύρματος επαφής σύμφωνα με τις παραγράφους 4.1.2.2 και 4.1.2.3 της παρούσας ΤΠΔ,

- καθορισμό της περιοδικότητας των ελέγχων, μαζί με τα διαστήματα ανοχής, των τιμών των γεωμετρικών και δυναμικών στοιχείων που μετρώνται, και των μέσων που χρησιμοποιούνται για τον έλεγχό τους, με υπόδειξη, όσον αφορά στα τελευταία, των κανόνων ισοδυναμίας με τις τιμές του προτύπου που αναφέρεται στο κεφάλαιο 4.3.2,

- τα μέτρα που λαμβάνονται, όπως μείωση ταχύτητας και προθεσμίες επισκευής, σε περίπτωση υπέρβασης των καθορισμένων τιμών.

Οι διαδικασίες συντήρησης δεν υποβαθμίζουν τα μέτρα ασφαλείας, όπως τη συνέχεια του κυκλώματος επιστροφής ρεύματος, τον περιορισμό των υπερτάσεων και την ανίχνευση βραχυκυκλωμάτων. Δεν πρέπει να περιορίζουν τις συνολικές επιδόσεις του συστήματος.

4.3.3. Όρια μεταξύ γραμμών μεγάλης ταχύτητας και άλλων γραμμών

Ο αναθέτων φορέας είναι αρμόδιος να ορίσει τις θέσεις όπου ισχύουν οι απαιτήσεις της ΤΠΔ του υποσυστήματος ενέργειας για γραμμές μεγάλης ταχύτητας, και στις οποίες πρέπει να επιτυγχάνονται οι καθορισμένες επιδόσεις τους, σε ένα τμήμα μικρού μήκους της διαδρομής, το οποίο συνδέει μια γραμμή μεγάλης ταχύτητας με μια άλλη γραμμή.

5. ΣΤΟΙΧΕΙΑ ΔΙΑΛΕΙΤΟΥΡΓΙΚΟΤΗΤΑΣ

5.1. Γενικά

Σύμφωνα με το άρθρο 2 στοιχείο δ) της οδηγίας 96/48/ΕΚ, ως στοιχείο διαλειτουργικότητας ορίζεται "κάθε βασικό στοιχείο, ομάδα στοιχείων, υποσύνολο ή πλήρες σύνολο υλικών ενσωματωμένων ή προοριζόμενων να ενσωματωθούν σε ένα υποσύστημα, από το οποίο εξαρτάται άμεσα ή έμμεσα η διαλειτουργικότητα του διευρωπαϊκού σιδηροδρομικού συστήματος μεγάλης ταχύτητας."

Τα στοιχεία διαλειτουργικότητας υπόκεινται στις σχετικές διατάξεις της οδηγίας 96/48/ΕΚ και αναφέρονται στην παράγραφο 5.2 της παρούσας ΤΠΔ όσον αφορά το υποσύστημα ενέργειας.

5.2. Ορισμοί των στοιχείων διαλειτουργικότητας

Στην περίπτωση του υποσυστήματος ενέργειας ορίζονται τα ακόλουθα στοιχεία διαλειτουργικότητας:

- Αλυσοειδής. Η αλυσοειδής είναι μια γραμμή επαφής υπεράνω του ανώτατου ορίου του περιτυπώματος των οχημάτων η οποία τροφοδοτεί τα οχήματα με ηλεκτρική ενέργεια μέσω εξοπλισμού λήψης ρεύματος εγκαταστημένου στην οροφή των οχημάτων, καλούμενου παντογράφου. Στην περίπτωση των σιδηροδρομικών συστημάτων μεγάλης ταχύτητας, χρησιμοποιούνται αλυσοειδείς με αρθρωτή ανάρτηση, στις οποίες το σύρμα (τα σύρματα) επαφής αναρτώνται από μια ή περισσότερες διαμήκεις αλυσοειδείς. Τα στοιχεία στήριξης, όπως οι πρόβολες δοκοί, οι πυλώνες και τα θεμέλια, δεν επηρεάζουν τη διαλειτουργικότητα και, συνεπώς, δεν καλύπτονται στην παρούσα ΤΠΔ.

- Παντογράφος. Οι παντογράφοι είναι συστήματα συλλογής ρεύματος από ένα ή περισσότερα σύρματα επαφής, αποτελούμενες από αρθρωτές διατάξεις σχεδιασμένες κατά τρόπον ώστε να επιτρέπουν την κατακόρυφη κίνηση της κεφαλής του παντογράφου. Η κεφαλή του παντογράφου φέρει τις ταινίες επαφής και τις βάσεις τους. Το άκρο της κεφαλής του παντογράφου έχει σχήμα κέρατος στραμμένου προς τα κάτω.

- Ταινίες επαφής. Οι ταινίες επαφής αποτελούν τα αναλώσιμα εξαρτήματα της κεφαλής του παντογράφου, τα οποία είναι σε άμεση επαφή με το σύρμα επαφής και συνεπώς υφίστανται φθορά.

5.3. Χαρακτηρισμός των στοιχείων

5.3.1. Αλυσοειδής

5.3.1.1. Συνολικός σχεδιασμός

Ο σχεδιασμός των αλυσοειδών πρέπει να ανταποκρίνεται στο πρότυπο EN 50 119, έκδοση 2001, παράγραφοι 5 και 6. Ακολούθως καθορίζονται πρόσθετες απαιτήσεις που αφορούν ειδικά τις γραμμές μεγάλης ταχύτητας.

Η αλυσοειδής επιτυγχάνει τις καθορισμένες για την εκάστοτε γραμμή επιδόσεις, ιδίως όσον αφορά τη μέγιστη ταχύτητα κυκλοφορίας και τη χωρητικότητα μεταφοράς ρεύματος.

5.3.1.2. Χωρητικότητα μεταφοράς ρεύματος

Η χωρητικότητα μεταφοράς ρεύματος εξαρτάται από τις περιβαλλοντικές συνθήκες, όπως η μέγιστη θερμοκρασία περιβάλλοντος και η ελάχιστη ταχύτητα πλευρικών ανέμων, που ορίζονται για κάθε συγκεκριμένη γραμμή στο μητρώο υποδομών σύμφωνα με τον ορισμό του παραρτήματος Δ της παρούσας ΤΠΔ, καθώς και οι επιτρεπτές θερμοκρασίες των στοιχείων της αλυσοειδούς και η διάρκεια επίδρασης του ρεύματος. Κατά το σχεδιασμό της αλυσοειδούς πρέπει να συνυπολογίζονται τα μέγιστα όρια θερμοκρασίας που καθορίζονται στο παράρτημα Β του προτύπου EN 50 119, έκδοση 2001, λαμβάνοντας υπόψη τα στοιχεία του προτύπου EN 50 149, έκδοση 1999, παράγραφος 4.5, πίνακες 3 και 4. Πρέπει να αποδεικνύεται μέσω ανάλυσης ότι η αλυσοειδής πληροί τις συγκεκριμένες απαιτήσεις.

5.3.1.3. Βασικές παράμετροι

Ο σχεδιασμός της αλυσοειδούς πρέπει να πληροί τις βασικές παραμέτρους που καθορίζονται στις παραγράφους 4.1.2.1 και 4.1.2.2.

5.3.1.4. Ταχύτητα διάδοσης κυμάτων

Η ταχύτητα της διάδοσης κυμάτων στα σύρματα επαφής αποτελεί χαρακτηριστική παράμετρο για τον έλεγχο της καταλληλότητας μιας αλυσοειδούς για εκμετάλλευση μεγάλης ταχύτητας. Η παράμετρος αυτή εξαρτάται από το ειδικό βάρος και την καταπόνηση του σύρματος επαφής. Η μέγιστη ταχύτητα της γραμμής δεν πρέπει να υπερβαίνει το 70 % της ταχύτητας διάδοσης κυμάτων. Βλέπε επίσης πρότυπο EN 50 119, έκδοση 2001, παράγραφος 5.2.1.4.

5.3.1.5. Ελαστικότητα και ομοιομορφία της ελαστικότητας

Η ελαστικότητα και η ομοιομορφία της κατά μήκος του ανοίγματος της αλυσοειδούς αποτελούν ουσιώδη στοιχεία της υψηλής ποιότητας της λήψης ρεύματος και του περιορισμού της φθοράς. Η ομοιομορφία της ελαστικότητας δύναται να αξιολογείται βάσει του συντελεστή ομοιομορφίας u

>ΑΝΑΦΟΡΑ ΣΕ ΓΡΑΦΙΚΟ>

όπου:

emax μέγιστη ελαστικότητα κατά μήκος του ανοίγματος της αλυσοειδούς

emin ελάχιστη ελαστικότητα κατά μήκος του ανοίγματος της αλυσοειδούς.

Στην περίπτωση των γραμμών μεγάλης ταχύτητας πρέπει να στοχοθετείται η χαμηλότερη δυνατή τιμή της παραμέτρου u· στον πίνακα 5.1 παρατίθενται οι αποδεκτές για κάθε τύπο αλυσοειδούς οριακές τιμές της παραμέτρου u.

Πίνακας 5.1

Ομοιομορφία ελαστικότητας u σε %

>ΘΕΣΗ ΠΙΝΑΚΑ>

Για τις γραμμές μεγάλης ταχύτητας, η ελαστικότητα στο μέσο του ανοίγματος της αλυσοειδούς θα πρέπει να περιορίζεται σε τιμές κάτω των 0,5 mm/N. Η αλυσοειδής πρέπει να είναι σύμφωνη με το πρότυπο EN 50 119, έκδοση 2001, παράγραφος 5.2.1.3.

5.3.1.6. Μέση δύναμη επαφής

Η παρούσα παράγραφος ορίζει τις μέσες δυνάμεις επαφής για τις οποίες σχεδιάζεται η αλυσοειδής.

Σχήμα 5.1

Στοχοθετούμενη μέση δύναμη επαφής Fm για συστήματα εναλλασσόμενου ρεύματος ανάλογα με την ταχύτητα της γραμμής

>PIC FILE= "L_2002245EL.030301.TIF">

Η μέση δύναμη επαφής Fm που παράγεται από τις στατικές και τις αεροδυναμικές συνιστώσες της δύναμης επαφής με δυναμική διόρθωση, και η οποία ασκείται στο σύρμα επαφής, απεικονίζεται στο σχήμα 5.1 για συστήματα εναλλασσόμενου ρεύματος ως συνάρτηση της ταχύτητας της γραμμής.

Στο πλαίσιο αυτό, η τιμή Fm αποτελεί τιμή στόχο που πρέπει να επιτυγχάνεται ώστε, αφενός, να διασφαλίζεται η λήψη ρεύματος χωρίς υπερβολική δημιουργία τόξων εκκένωσης και, αφετέρου, να μην γίνεται υπέρβασή της, ώστε να περιορίζεται η φθορά και οι κίνδυνοι στις ταινίες λήψης ρεύματος.

Στην περίπτωση των αμαξοστοιχιών στις οποίες πολλοί παντογράφοι είναι ταυτόχρονα σε λειτουργία, η μέση δύναμη επαφής Fm για κάθε παντογράφο δεν πρέπει να υπερβαίνει την τιμή που δίδεται στο σχήμα 5.1, καθώς πρέπει να πληρούνται τα κριτήρια λήψης ρεύματος για κάθε επιμέρους παντογράφο.

Η μέση δύναμη επαφής Fm που παράγεται από τις στατικές και τις αεροδυναμικές συνιστώσες της δύναμης επαφής με δυναμική διόρθωση, και η οποία ασκείται για συστήματα συνεχούς ρεύματος 1,5 kV και 3,0 kV, απεικονίζεται στο σχήμα 5.2 ως συνάρτηση της ταχύτητας της γραμμής. Όσον αφορά τη λήψη ρεύματος εν στάσει σε γραμμές συνεχούς ρεύματος 1,5 kV, η στατική δύναμη επαφής πρέπει να είναι 140 N, όταν αυτό είναι απαραίτητο.

Στην περίπτωση των αμαξοστοιχιών στις οποίες πολλοί παντογράφοι είναι ταυτόχρονα σε λειτουργία, η μέση δύναμη επαφής Fm για κάθε παντογράφο δεν πρέπει να υπερβαίνει την τιμή που δίδεται στο σχήμα 5.2, καθώς πρέπει να πληρούνται τα κριτήρια λήψης ρεύματος για κάθε επιμέρους παντογράφο.

Σχήμα 5.2

Στοχοθετούμενη μέση δύναμη επαφής Fm για γραμμές συνεχούς ρεύματος 1,5 kV και 3,0 kV ανάλογα με την ταχύτητα της γραμμής

>PIC FILE= "L_2002245EL.030401.TIF">

5.3.1.7. Συντήρηση

Ο κατασκευαστής παρέχει τις απαιτούμενες πληροφορίες που επιτρέπουν στον αναθέτοντα φορέα να καταρτίσει πρόγραμμα συντήρησης, λαμβάνοντας υπόψη ειδικότερα τη γεωμετρία της αλυσοειδούς, τη φθορά του σύρματος επαφής, ιδίως σε κρίσιμης σημασίας σημεία όπως συσκευές γραμμής και επικαλύψεις.

5.3.1.8. Ρεύμα εν στάσει

Η στάθμη ρεύματος εν στάσει πρέπει να είναι κατάλληλη τόσο για το σύρμα επαφής όσο και για τις ταινίες λήψης των παντογράφων, επιτρέποντας τη δέουσα τροφοδοσία των βοηθητικών συστημάτων που είναι εγκαταστημένα επί των αμαξοστοιχιών. Για συστήματα συνεχούς ρεύματος 1,5 kV πρέπει να διασφαλίζεται ένταση ρεύματος 300 A ανά παντογράφο, ενώ για συστήματα συνεχούς ρεύματος 3,0 kV απαιτείται ένταση ρεύματος 200 A ανά παντογράφο. Κατά τη δοκιμή της αλυσοειδούς, με τη μεθοδολογία που καθορίζεται στο πρότυπο EN 50 206-1, έκδοση 1998, παράγραφος 6.13, η θερμοκρασία του σύρματος επαφής δεν πρέπει να υπερβαίνει τα όρια που καθορίζονται στο παράρτημα B του προτύπου EN 50 119, έκδοση 2001.

5.3.2. Παντογράφος

5.3.2.1. Γενικός σχεδιασμός

Ο παντογράφος πρέπει να πληροί τις καθορισμένες απαιτήσεις όσον αφορά τη μέγιστη ταχύτητα της γραμμής και τη χωρητικότητα μεταφοράς ρεύματος. Εφόσον δεν ορίζεται διαφορετικά στο εξής, ισχύει το πρότυπο EN 50 206. Η εγκατάσταση παντογράφων στο τροχαίο υλικό εξετάζεται στο πλαίσιο του υποσυστήματος τροχαίου υλικού.

5.3.2.2. Βασικές παράμετροι

Ο σχεδιασμός των παντογράφων πληροί τις βασικές παραμέτρους που καθορίζονται στην υποπαράγραφο 4.1.

5.3.2.3. Χωρητικότητα μεταφοράς ρεύματος

Οι παντογράφοι σχεδιάζονται για τη συγκεκριμένη ένταση ρεύματος που πρόκειται να μεταδίδεται στα οχήματα. Στοιχεία σχετικά με την ονομαστική ένταση ρεύματος παρέχονται από τον κατασκευαστή. Προσοχή πρέπει να δίδεται ιδίως στα ειδικά δεδομένα, ανάλογα με τη χρήση σε συστήματα εναλλασσόμενου ή συνεχούς ρεύματος. Πρέπει να αποδεικνύεται μέσω ανάλυσης ότι οι παντογράφοι είναι κατάλληλοι για την καθορισμένη ένταση ρεύματος.

5.3.2.4. Σχεδιασμός μόνωσης

Οι παντογράφοι συναρμολογούνται και γειώνονται στην οροφή των οχημάτων. Κατά το σχεδιασμό της μόνωσης πρέπει να λαμβάνονται υπόψη οι καταπονήσεις που οφείλονται στην τάση. Τα έγγραφα αναφοράς για τα προς επαλήθευση στοιχεία είναι το παράρτημα IΔ τις παρούσας ΤΠΔ, σχετικά με την τάση των συστημάτων και το πρότυπο EN 50 124-1, έκδοση 1999, πίνακας 2, σχετικά με τις απαιτήσεις συντονισμού της μόνωσης. Οι μονωτήρες υποβάλλονται σε δοκιμές σύμφωνα με το πρότυπο EN 60 383.

5.3.2.5. Εύρος λειτουργίας των παντογράφων

Οι παντογράφοι πρέπει να είναι σε θέση να λειτουργούν με τιμές ύψους σύρματος επαφής μεταξύ 4800 mm και 6400 mm. Διαφορετικό είναι το ύψος για τη λειτουργία στις αναβαθμισμένες γραμμές ή στις γραμμές σύνδεσης του Ηνωμένου Βασιλείου και της Φινλανδίας. Βλέπε παράγραφο 7.3.

5.3.2.6. Στατική δύναμη επαφής

Η στατική δύναμη επαφής είναι η μέση κατακόρυφη δύναμη επαφής που ασκείται προς τα επάνω από την κεφαλή λήψης επί της αλυσοειδούς και προκαλείται από τη διάταξη ανύψωσης του παντογράφου, όταν ο παντογράφος είναι ανυψωμένος και το όχημα σταθμεύει.

Η στατική δύναμη για συστήματα εναλλασσόμενου ρεύματος ρυθμίζεται μεταξύ 40 και 120 N.

Για τη βελτίωση της επαφής μεταξύ των ταινιών λήψης από άνθρακα και του σύρματος επαφής στα συστήματα συνεχούς ρεύματος, απαιτείται μεγαλύτερη δύναμη ώστε να αποφεύγεται η επικίνδυνη θέρμανση του σύρματος επαφής όταν οι αμαξοστοιχίες είναι σταθμευμένες με τα βοηθητικά τους συστήματα σε λειτουργία. Η στατική δύναμη για συστήματα συνεχούς ρεύματος ρυθμίζεται μεταξύ 50 και 150 N.

Οι παντογράφοι και οι μηχανισμοί τους που παρέχουν την απαιτούμενη δύναμη επαφής διασφαλίζουν τη δυνατότητα χρήσης των παντογράφων σε κάθε τύπο διαλειτουργικής αλυσοειδούς. Για λεπτομερή στοιχεία και αξιολόγηση γίνεται αναφορά στα πρότυπα EN 50 206-1, έκδοση 1998, παράγραφος 6.3.1.

5.3.2.7. Μέση δύναμη επαφής και επιδόσεις αλληλεπίδρασης του συστήματος αλυσοειδούς/παντογράφων

Η μέση δύναμη επαφής είναι η μέση τιμή των δυνάμεων που οφείλονται σε στατικές και αεροδυναμικές δράσεις. Ισούται με το άθροισμα της στατικής δύναμης επαφής (παράγραφος 5.3.2.6) και της αεροδυναμικής καταπόνησης που προκύπτει από τη ροή του αέρα στα στοιχεία του παντογράφου με την υπό εξέταση ταχύτητα. Η μέση δύναμη ανύψωσης αποτελεί χαρακτηριστικό του παντογράφου κάθε συγκεκριμένου τύπου τροχαίου υλικού και παντογράφου. Η μέση δύναμη επαφής μετράται στο σημείο της κεφαλής λήψης, σύμφωνα με το παράρτημα IΖ 6.

Η τιμή της μέσης δύναμης επαφής είναι σύμφωνη με τη μέση δύναμη επαφής F που ορίζεται στην παράγραφο 5.3.1.6.

Για υφιστάμενες γραμμές, γραμμές σύνδεσης, αναβαθμισμένες γραμμές και γραμμές μεγάλης ταχύτητας εναλλασσόμενου ρεύματος οι οποίες δεν πληρούν τις απαιτήσεις της παραγράφου 5.3.1.6, ο παντογράφος σχεδιάζεται κατά τρόπον ώστε η εξαρτώμενη από την ταχύτητα κυκλοφορίας μέση δύναμη επαφής Fm, σε συνδυασμό με τη στοχοθετημένη καμπύλη του σχήματος 5.1, να επιτρέπει άλλες καμπύλες ρύθμισης C1 και C2.

Οι εν λόγω καμπύλες ορίζονται στο παράρτημα IΖ, παράγραφος 4.1.

Ο κατασκευαστής του παντογράφου προβλέπει τη δυνατότητα αλλαγής επί της αμαξοστοιχίας μεταξύ των τριών καμπυλών, βάσει των κατάλληλων πληροφοριών, π.χ. χρήση παντογράφου 1950 mm, ή πληροφοριών σχετικά με τον τύπο της τάσης της αλυσοειδούς. Στο μητρώο υποδομών υφιστάμενων γραμμών που ορίζεται στο παράρτημα Δ της παρούσας ΤΠΔ, αναφέρεται η καμπύλη που πρέπει να λαμβάνεται υπόψη, δηλαδή η καμπύλη στόχος ή η εναλλακτικές καμπύλες C1 ή C2.

Στην περίπτωση των αμαξοστοιχιών στις οποίες πολλοί παντογράφοι είναι ταυτόχρονα σε λειτουργία, η μέση δύναμη επαφής Fm για κάθε παντογράφο δεν πρέπει να υπερβαίνει την τιμή που ορίζεται από την καμπύλη στόχο της παραγράφου 5.3.1.6 ή μια από τις καμπύλες C1 ή C2, καθώς πρέπει να πληρούνται τα κριτήρια λήψης ρεύματος για κάθε επιμέρους παντογράφο.

Οι απαιτήσεις αυτές ορίζονται στο παράρτημα IΖ.

Ο έλεγχος της συμμόρφωσης διεξάγεται σύμφωνα με το παράρτημα IΖ.

5.3.2.8. Διάταξη αυτόματης ανάσυρσης

Οι παντογράφοι πρέπει να είναι εξοπλισμένοι με διάταξη η οποία ανασύρει τον παντογράφο σε περίπτωση βλάβης, σύμφωνα με το πρότυπο EN 50 206-1, έκδοση 1998, παράγραφος 4.9.

5.3.2.9. Ρεύμα εν στάσει

Το ρεύμα που λαμβάνουν οι αμαξοστοιχίες εν στάσει πρέπει να είναι κατάλληλη τόσο για το σύρμα επαφής όσο και για τις ταινίες λήψης των παντογράφων, επιτρέποντας τη δέουσα τροφοδοσία των βοηθητικών συστημάτων που είναι εγκαταστημένα επί των αμαξοστοιχιών. Για συστήματα συνεχούς ρεύματος 1,5 kV πρέπει να διασφαλίζεται ένταση ρεύματος 300 A ανά παντογράφο προκειμένου να πληρούνται οι διατάξεις της παραγράφου 5.3.1.8. Πρέπει να αποδεικνύεται μέσω μελέτης ότι οι παντογράφοι είναι κατάλληλοι για την καθορισμένη ένταση ρεύματος εν στάσει.

Για τον έλεγχο της συμμόρφωσης γίνεται αναφορά στα πρότυπα EN 50 206-1, έκδοση 1998, παράγραφος 6.13 και στο παράρτημα IΖ.

5.3.3. Ταινίες επαφής

5.3.3.1. Βασικές παράμετροι

Οι ταινίες επαφής των παντογράφων πρέπει να πληρούν τις βασικές παραμέτρους που καθορίζονται στην υποπαράγραφο 4.1.

5.3.3.2. Υλικά

Το υλικό που χρησιμοποιείται για την κατασκευή των ταινιών επαφής των παντογράφων είναι φυσικά και ηλεκτρικά συμβατό με το υλικό του σύρματος επαφής, προκειμένου να αποφεύγεται η υπερβολική τριβή της επιφάνειας των συρμάτων επαφής, ώστε να ελαχιστοποιείται η φθορά τόσο των συρμάτων όσο και των ταινιών επαφής. Για τη χρήση σε συνδυασμό με σύρματα επαφής από χαλκό ή κράματα χαλκού εγκρίνεται η χρήση απλού άνθρακα ή άνθρακα εμποτισμένου με πρόσθετες ύλες. Συνεπώς, για το διευρωπαϊκό σιδηροδρομικό σύστημα μεγάλης ταχύτητας πρέπει να χρησιμοποιείται κατά προτίμηση αυτός ο συνδυασμός.

Η χρήση άλλων υλικών επιτρέπεται στην περίπτωση των συστημάτων συνεχούς ρεύματος, όταν αποτελεί αντικείμενο πολυμερούς συμφωνίας. Στην περίπτωση αυτή, οι ταινίες επαφής δεν δύνανται να θεωρηθούν ως διαλειτουργικές. Γίνεται αναφορά στο παράρτημα IΓ.2 της παρούσας ΤΠΔ.

5.3.3.3. Χωρητικότητα μεταφοράς ρεύματος

Το υλικό και η διατομή των ταινιών επαφής επιλέγονται με κριτήριο τη μέγιστη ένταση ρεύματος για την οποία έχει σχεδιασθεί η ταινία επαφής. Στοιχεία σχετικά με την ονομαστική ένταση ρεύματος παρέχονται από τον κατασκευαστή. Ο έλεγχος της συμμόρφωσης διεξάγεται βάσει δοκιμών τύπου όπως ορίζεται στο παράρτημα IΓ.4 της παρούσας ΤΠΔ.

5.3.3.4. Ρεύμα εν στάσει

Η στάθμη ρεύματος εν στάσει πρέπει να είναι κατάλληλη τόσο για το σύρμα επαφής όσο και για τις ταινίες λήψης των παντογράφων, επιτρέποντας τη δέουσα τροφοδοσία των βοηθητικών συστημάτων που είναι εγκαταστημένα επί των αμαξοστοιχιών. Για συστήματα συνεχούς ρεύματος 1,5 kV πρέπει να διασφαλίζεται ένταση ρεύματος 300 A ανά παντογράφο προκειμένου να πληρούνται οι διατάξεις της παραγράφου 5.3.1.8. Εκπονείται μελέτη βάσει της οποίας αποδεικνύεται η χωρητικότητα των ταινιών λήψης. Για τον έλεγχο της συμμόρφωσης γίνεται αναφορά στο παράρτημα IΓ.3 της παρούσας ΤΠΔ.

5.3.3.5. Ανίχνευση θραύσης ταινιών επαφής

Η ταινία επαφής σχεδιάζεται κατά τρόπον ώστε να ανιχνεύονται τυχόν βλάβες σε αυτές και να ενεργοποιείται η ανάσυρση του παντογράφου. Γίνεται αναφορά στο πρότυπο EN 50 206-1, έκδοση 1998, παράγραφος 4.9.

6. ΑΞΙΟΛΟΓΗΣΗ ΤΗΣ ΠΙΣΤΟΤΗΤΑΣ Ή/ΚΑΙ ΤΗΣ ΚΑΤΑΛΛΗΛΟΤΗΤΑΣ ΧΡΗΣΗΣ

6.1. Στοιχεία διαλειτουργικότητας

6.1.1. Διαδικασίες αξιολόγησης και ενότητες

Η διαδικασία αξιολόγησης συμμόρφωσης των στοιχείων διαλειτουργικότητας, όπως ορίζονται στο κεφάλαιο 5 της παρούσας ΤΠΔ, πρέπει να διενεργείται με εφαρμογή των ενοτήτων που ορίζονται στο παράρτημα Α της παρούσας ΤΠΔ.

Αν ο αναθέτων φορέας μπορεί να αποδείξει ότι οι δοκιμές ή οι έλεγχοι είχαν θετικό αποτέλεσμα σε προγενέστερες αιτήσεις, οι αξιολογήσεις αυτές εξακολουθούν να ισχύουν και στις νέες αιτήσεις, και ο κοινοποιημένος οργανισμός οφείλει να τις λαμβάνει υπόψη κατά την αξιολόγηση της συμμόρφωσης.

Η διαδικασία ελέγχου της συμμόρφωσης των στοιχείων διαλειτουργικότητας της αλυσοειδούς, του παντογράφου και της ταινίας επαφής που ορίζονται στο κεφάλαιο 5 της παρούσας ΤΠΔ, αναφέρονται στο παράρτημα B, πίνακες B.1 έως B.3 της παρούσας ΤΠΔ.

Στο βαθμό που απαιτείται από τις ενότητες που περιγράφονται στο παράρτημα Α της παρούσας ΤΠΔ, η αξιολόγηση συμμόρφωσης ενός στοιχείου διαλειτουργικότητας, όταν επιβάλλεται από τη διαδικασία, πρέπει να διενεργείται από τον κοινοποιημένο οργανισμό στον οποίο έχουν υποβάλει σχετική αίτηση ο κατασκευαστής ή ο εγκατεστημένος στην Κοινότητα εντολοδόχος του.

Ο κατασκευαστής ενός στοιχείου διαλειτουργικότητας ή ο εγκατεστημένος στην Κοινότητα εντολοδόχος του συντάσσει δήλωση "ΕΚ" συμμόρφωσης σύμφωνα με το άρθρο 13 παράγραφος 1 και το παράρτημα IV κεφάλαιο 3 της οδηγίας 96/48/ΕΚ πριν διαθέσει το στοιχείο διαλειτουργικότητας στην αγορά. Για τα στοιχεία διαλειτουργικότητας του υποσυστήματος ενέργειας δεν απαιτείται δήλωση "ΕΚ" καταλληλότητας χρήσης.

6.1.2. Εφαρμογή των ενοτήτων

Για τη διαδικασία αξιολόγησης των στοιχείων διαλειτουργικότητας του υποσυστήματος ενέργειας, ο κατασκευαστής ή ο εγκατεστημένος στην Κοινότητα εντολοδόχος του δύνανται να επιλέξουν:

- τη διαδικασία εξέτασης τύπου (ενότητα Β) η οποία περιγράφεται στο παράρτημα A, A.2 της παρούσας ΤΠΔ για τις φάσεις σχεδιασμού και ανάπτυξης σε συνδυασμό με τη διαδικασία συμμόρφωση προς τον τύπο (ενότητα Γ) που περιγράφεται στο παράρτημα A, A.3 της παρούσας ΤΠΔ για τη φάση της παραγωγής, ή

- τη διαδικασία πλήρους διασφάλισης ποιότητας με έλεγχο του σχεδιασμού (ενότητα H2) η οποία περιγράφεται στο παράρτημα A, A.4 της παρούσας ΤΠΔ για όλες τις φάσεις.

Οι εν λόγω διαδικασίες αξιολόγησης περιγράφονται στο παράρτημα Α της παρούσας ΤΠΔ.

Η ενότητα H 2 μπορεί να επιλεγεί μόνο στην περίπτωση που ο κατασκευαστής έχει προβλέψει ένα σύστημα ποιότητας για τον σχεδιασμό, την παραγωγή και τη εξέταση και δοκιμή του τελικού προϊόντος, το οποίο είναι εγκεκριμένο και εποπτεύεται από έναν κοινοποιημένο οργανισμό.

Η αξιολόγηση της συμμόρφωσης πρέπει να καλύπτει τις φάσεις και τα χαρακτηριστικά που σημειώνονται με Χ στους πίνακες B.1, B.2 και B.3 του παραρτήματος B της παρούσας ΤΠΔ.

6.2. Υποσύστημα ενέργειας

6.2.1. Διαδικασίες αξιολόγησης και ενότητες

Κατόπιν αιτήσεως του αναθέτοντα φορέα ή του εγκατεστημένου στην Κοινότητα εντολοδόχου του, ο κοινοποιημένος οργανισμός προβαίνει στον έλεγχο "ΕΚ" σύμφωνα με το άρθρο 18 παράγραφος 1 και το παράρτημα VI της οδηγίας 96/48/ΕΚ και σύμφωνα με τις διατάξεις των συναφών ενοτήτων όπως διευκρινίζεται στο παράρτημα Α της παρούσας ΤΠΔ.

Αν ο αναθέτων φορέας μπορεί να αποδείξει ότι οι δοκιμές ή οι έλεγχοι είχαν θετικό αποτέλεσμα σε προγενέστερες αιτήσεις, οι αξιολογήσεις αυτές εξακολουθούν να ισχύουν και στις νέες αιτήσεις, και ο κοινοποιημένος οργανισμός οφείλει να τις λαμβάνει υπόψη κατά την αξιολόγηση της συμμόρφωσης.

Οι διαδικασίες αξιολόγησης για τον έλεγχο "ΕΚ" του υποσυστήματος ενέργειας περιγράφονται στο παράρτημα Γ, πίνακας Γ.1 της παρούσας ΤΠΔ.

Στο μέτρο που προβλέπεται από την παρούσα ΤΠΔ, ο έλεγχος ΕΚ του υποσυστήματος ενέργειας πρέπει να λαμβάνει υπόψη τις διασυνδέσεις του με άλλα υποσυστήματα του διευρωπαϊκού σιδηροδρομικού συστήματος μεγάλης ταχύτητας.

Ο αναθέτων φορέας συντάσσει τη δήλωση ελέγχου "ΕΚ" για το υποσύστημα ενέργειας σύμφωνα με το άρθρο 18 παράγραφος 1 και το παράρτημα V της οδηγίας 96/48/ΕΚ.

6.2.2. Εφαρμογή των ενοτήτων

Για τη διαδικασία ελέγχου του υποσυστήματος ενέργειας, ο αναθέτων φορέας ή ο εγκατεστημένος στην Κοινότητα εντολοδόχος του μπορεί να επιλέξει:

- τη διαδικασία ελέγχου ανά μονάδα (ενότητα SG), η οποία περιγράφεται στο παράρτημα A, A.5 της παρούσας ΤΠΔ, ή

- τη διαδικασία πλήρους διασφάλισης ποιότητας με έλεγχο του σχεδιασμού (ενότητα SH2) η οποία περιγράφεται στο παράρτημα A, A.6 της παρούσας ΤΠΔ.

Η ενότητα SH2 δύναται να επιλεγεί μόνο στην περίπτωση που οι δραστηριότητες που εμπίπτουν στο προς έλεγχο σχεδιαζόμενο υποσύστημα (σχεδιασμός, κατασκευή, συναρμολόγηση, εγκατάσταση) υπάγονται σε ένα σύστημα ποιότητας για το σχεδιασμό, την παραγωγή, τον έλεγχο και τη δοκιμή του τελικού προϊόντος, το οποίο είναι εγκεκριμένο και εποπτεύεται από έναν κοινοποιημένο οργανισμό.

Η αξιολόγηση πρέπει να καλύπτει τις φάσεις και τα χαρακτηριστικά που σημειώνονται στον πίνακα Γ.1 του παραρτήματος Γ της παρούσας ΤΠΔ.

7. ΥΛΟΠΟΙΗΣΗ ΤΗΣ ΤΠΔ ΕΝΕΡΓΕΙΑΣ

7.1. Εφαρμογή της παρούσας ΤΠΔ στις γραμμές και στο τροχαίο υλικό μεγάλης ταχύτητας που πρόκειται να τεθούν σε λειτουργία

Όσον αφορά τις γραμμές και το τροχαίο υλικό μεγάλης ταχύτητας που εμπίπτουν στο γεωγραφικό πεδίο εφαρμογής της παρούσας ΤΠΔ (βλέπε παράγραφο 1.2) και θα τεθούν σε λειτουργία μετά τη θέση σε ισχύ της παρούσας ΤΠΔ, ισχύουν εξ ολοκλήρου τα κεφάλαια 2 έως 6, καθώς και οι ενδεχόμενοι συγκεκριμένοι όροι της παραγράφου 7.3 κατωτέρω.

7.2. Εφαρμογή της παρούσας ΤΠΔ στις γραμμές και στο τροχαίο υλικό μεγάλης ταχύτητας που τελούν ήδη εν λειτουργία

Όσον αφορά τις υπό εκμετάλλευση εγκαταστάσεις υποδομής και το τροχαίο υλικό, η παρούσα ΤΠΔ ισχύει για στοιχεία υπό συνθήκες που ορίζονται στο άρθρο 3 αυτής της απόφασης. Στο συγκεκριμένο πλαίσιο, αφορά ουσιαστικά στην εφαρμογή μιας στρατηγικής μεταφορών, η οποία προωθεί την οικονομικά αιτιολογημένη προσαρμογή υφιστάμενων εγκαταστάσεων βάσει κεκτημένων δικαιωμάτων. Οι ακόλουθες αρχές ισχύουν στην περίπτωση της ΤΠΔ ενέργειας.

Η παρούσα ΤΠΔ δύναται να εφαρμοσθεί πλήρως για νέες εγκαταστάσεις. Ωστόσο, για την εφαρμογή της σε υφιστάμενες γραμμές ενδεχομένως να απαιτηθούν τροποποίηση των υφιστάμενων εγκαταστάσεων. Η απαραίτητη τροποποίηση θα εξαρτηθεί από το βαθμό της συμμόρφωσης των υφιστάμενων εγκαταστάσεων. Μια στρατηγική υλοποίησης μπορεί να χαραχθεί μόνο κατά περίπτωση για συγκεκριμένες γραμμές ή δίκτυα των κρατών μελών της ΕΚ. Στην παράγραφο 7.3 αναφέρονται τα στοιχεία, η υλοποίηση των οποίων προϋποθέτει τροποποίηση των υφιστάμενων εγκαταστάσεων. Στον πίνακα 7.1 συνοψίζονται τα προς υλοποίηση χαρακτηριστικά.

Ο αναθέτων φορέας καθορίζει τις πρακτικές λεπτομέρειες και τις διάφορες φάσεις που είναι αναγκαίες για την επίτευξη της έναρξης λειτουργίας με τις επιθυμητές επιδόσεις. Οι φάσεις αυτές ενδέχεται να περιλαμβάνουν μεταβατικές περιόδους θέσης σε λειτουργία με περιορισμένες επιδόσεις.

Πίνακας 7.1

Εφαρμογή των τεχνικών προδιαγραφών διαλειτουργικότητας, υποσύστημα ενέργειας

>ΘΕΣΗ ΠΙΝΑΚΑ>

7.3. Ειδικές περιπτώσεις

Οι ακόλουθες ειδικές διατάξεις εγκρίνονται στις ακόλουθες ειδικές περιπτώσεις. Αυτές οι ειδικές περιπτώσεις ταξινομούνται σε δύο κατηγορίες: οι διατάξεις ισχύουν είτε μόνιμα (περιπτώσεις "P") είτε προσωρινά (περιπτώσεις "T"). Όσον αφορά στις προσωρινές περιπτώσεις, συνιστάται η εφαρμογή του στοχοθετημένου συστήματος είτε έως το 2010 (περιπτώσεις "T1"), σύμφωνα με το στόχο που έχει τεθεί με την απόφαση αριθ. 1692/96/ΕΚ του Ευρωπαϊκού Κοινοβουλίου και του Συμβουλίου της 23ης Ιουλίου 1996 σχετικά με τις κοινοτικές κατευθυντήριες γραμμές για την ανάπτυξη του διευρωπαϊκού δικτύου μεταφορών, είτε έως το 2020 (περιπτώσεις "T2").

7.3.1. Ιδιαιτερότητες του δικτύου της Αυστρίας

Γραμμές σύνδεσης

Το ύψος της επένδυσης της αντικατάστασης της αλυσοειδούς σε αναβαθμισμένες γραμμές και γραμμές σύνδεσης, καθώς και σε σταθμούς προκειμένου να πληρούνται οι απαιτήσεις του ευρωπαϊκού παντογράφου των 1600 mm είναι απαγορευτικό. Οι αμαξοστοιχίες που διέρχονται από τις εν λόγω γραμμές πρέπει να εφοδιασθούν με δευτερεύοντες παντογράφους 1950 mm για εκμετάλλευση μέσης ταχύτητας έως και 230 χιλιομέτρων/ώρα ώστε να μην είναι αναγκαία η αναβάθμιση της αλυσοειδούς σε αυτά τα τμήματα του διευρωπαϊκού δικτύου για χρήση του ευρωπαϊκού παντογράφου. Σε αυτές τις περιοχές επιτρέπεται μέγιστη πλευρική μετατόπιση του σύρματος επαφής της τάξης των 550 mm υπό την επίδραση πλευρικού ανέμου. Στο πλαίσιο μελλοντικών μελετών σχετικά με τις αναβαθμισμένες γραμμές και τις γραμμές σύνδεσης πρέπει να λαμβάνεται υπόψη ο ευρωπαϊκός παντογράφος ώστε να αποδεικνύεται η συνάφεια των επιλογών που έχουν γίνει.

Γραμμές σύνδεσης και αναβαθμισμένες γραμμές (περίπτωση P)

Δεν είναι απαραίτητη προσαρμογή λόγω της έγκρισης του σχεδιασμού της αλυσοειδούς για παντογράφο πλάτους 1950 mm.

Γραμμές σύνδεσης (περίπτωση T1)

Για τη συμμόρφωση με τις απαιτήσεις σχετικά με τη μέση ωφέλιμη τάση και την εγκαταστημένη ισχύ απαιτούνται πρόσθετοι υποσταθμοί. Η εγκατάστασή τους προβλέπεται να έχει ολοκληρωθεί έως το 2010.

7.3.2. Ιδιαιτερότητες του δικτύου του Βελγίου (περίπτωση T1)

Υφιστάμενες γραμμές μεγάλης ταχύτητας

Τα τμήματα διαχωρισμού φάσης στις υφιστάμενες γραμμές μεγάλης ταχύτητας δεν είναι συμβατά με την απαίτηση σύμφωνα με την οποία η απόσταση μεταξύ τριών παντογράφων πρέπει να υπερβαίνει τα 143 m. Μεταξύ των υφιστάμενων γραμμών μεγάλης ταχύτητας και των αναβαθμισμένων γραμμών δεν υπάρχει αυτόματος έλεγχος για την ενεργοποίηση του ανοίγματος του κύριου διακόπτη κυκλώματος στα οχήματα έλξης.

Και τα δύο στοιχεία πρέπει να τροποποιηθούν.

Γραμμές σύνδεσης και αναβαθμισμένες γραμμές

Σε ορισμένα τμήματα γραμμής, κάτω από γέφυρες, το ύψος του σύρματος επαφής δεν πληροί τις ελάχιστες απαιτήσεις της ΤΠΔ και πρέπει να τροποποιηθεί. Οι σχετικές ημερομηνίες δεν έχουν ακόμη προσδιορισθεί.

7.3.3. Ιδιαιτερότητες του δικτύου της Γερμανίας (περίπτωση P)

Το ύψος της επένδυσης της αντικατάστασης της αλυσοειδούς σε αναβαθμισμένες γραμμές και γραμμές σύνδεσης, καθώς και σε σταθμούς, προκειμένου να πληρούνται οι απαιτήσεις του ευρωπαϊκού παντογράφου των 1600 mm, είναι απαγορευτικό. Οι αμαξοστοιχίες που διέρχονται από τις εν λόγω γραμμές πρέπει να εφοδιασθούν με δευτερεύοντες παντογράφους 1950 mm για εκμετάλλευση μέσης ταχύτητας έως και 230 χιλιομέτρων/ώρα ώστε να μην είναι αναγκαία η αναβάθμιση της αλυσοειδούς σε αυτά τα τμήματα του διευρωπαϊκού δικτύου για χρήση του ευρωπαϊκού παντογράφου. Σε αυτές τις περιοχές επιτρέπεται μέγιστη πλευρική μετατόπιση του σύρματος επαφής της τάξης των 550 mm υπό την επίδραση πλευρικού ανέμου. Στο πλαίσιο μελλοντικών μελετών σχετικά με τις αναβαθμισμένες γραμμές και τις γραμμές σύνδεσης πρέπει να λαμβάνεται υπόψη ο ευρωπαϊκός παντογράφος, ώστε να αποδεικνύεται η συνάφεια των επιλογών που έχουν γίνει.

7.3.4. Ιδιαιτερότητες του δικτύου της Ισπανίας (περίπτωση P)

Το ύψος της επένδυσης της αντικατάστασης της αλυσοειδούς σε αναβαθμισμένες γραμμές και γραμμές σύνδεσης, καθώς και σε σταθμούς, προκειμένου να πληρούνται οι απαιτήσεις του ευρωπαϊκού παντογράφου των 1600 mm, είναι απαγορευτικό. Οι αμαξοστοιχίες που διέρχονται από τις εν λόγω γραμμές πρέπει να εφοδιασθούν με δευτερεύοντες παντογράφους 1950 mm για εκμετάλλευση μέσης ταχύτητας έως και 230 χιλιομέτρων/ώρα, ώστε να μην είναι αναγκαία η αναβάθμιση της αλυσοειδούς σε αυτά τα τμήματα του διευρωπαϊκού δικτύου για χρήση του ευρωπαϊκού παντογράφου. Σε αυτές τις περιοχές επιτρέπεται μέγιστη πλευρική μετατόπιση του σύρματος επαφής της τάξης των 550 mm υπό την επίδραση πλευρικού ανέμου. Στο πλαίσιο μελλοντικών μελετών σχετικά με τις αναβαθμισμένες γραμμές και τις γραμμές σύνδεσης πρέπει να λαμβάνεται υπόψη ο ευρωπαϊκός παντογράφος, ώστε να αποδεικνύεται η συνάφεια των επιλογών που έχουν γίνει.

Σε ορισμένα τμήματα των μελλοντικών γραμμών μεγάλης ταχύτητας της Ισπανίας, το ονομαστικό ύψος του σύρματος επαφής μπορεί να είναι 5,50 m· συγκεκριμένα, στην περίπτωση της μελλοντικής γραμμής μεγάλης ταχύτητας Βαρκελώνης-Perpignan (Αυτό ενδεχομένως να αφορά και τη Γαλλία στην περίπτωση της γραμμής μεταξύ των ισπανικών συνόρων και του Perpignan, εφόσον το ζητήσει η Γαλλία).

Για τη γραμμή μεγάλης ταχύτητας Μαδρίτης-Σεβίλλης, οι αμαξοστοιχίες πρέπει να είναι εφοδιασμένες με παντογράφο 1950 mm.

7.3.5. Ιδιαιτερότητες του δικτύου της Γαλλίας

Υφιστάμενες γραμμές μεγάλης ταχύτητας (περίπτωση T2)

Για τη συμμόρφωση με τα κριτήρια της λήψης ρεύματος και της δυναμικής συμπεριφοράς στις γραμμές εναλλασσόμενου ρεύματος απαιτείται τροποποίηση του εξοπλισμού των αλυσοειδών.

Τα τμήματα διαχωρισμού φάσης στις υφιστάμενες γραμμές μεγάλης ταχύτητας δεν είναι συμβατά με την απαίτηση σύμφωνα με την οποία η απόσταση μεταξύ τριών παντογράφων πρέπει να υπερβαίνει τα 143 m. Τα τμήματα διαχωρισμού φάσης πρέπει να τροποποιηθούν.

Σε συγκεκριμένη γραμμή μεγάλης ταχύτητας απαιτείται τροποποίησης της αλυσοειδούς, ώστε να ληφθεί υπόψη η επιτρεπτή ανύψωση χωρίς εγκατάσταση αναστολέων ανύψωσης στους παντογράφους.

Αναβαθμισμένες γραμμές και γραμμές σύνδεσης

Για τη συμμόρφωση με τα κριτήρια της λήψης ρεύματος στις γραμμές συνεχούς ρεύματος απαιτείται τροποποίηση του εξοπλισμού των αλυσοειδών. Η διατομή των συρμάτων επαφής στις γραμμές συνεχούς ρεύματος δεν επαρκεί για τη συμμόρφωση με τις απαιτήσεις της ΤΠΔ που αφορούν το ρεύμα εν στάσει σε σταθμούς ή σε χώρους προθέρμανσης των αμαξοστοιχιών.

Η υφιστάμενη γραμμή συνεχούς ρεύματος προς την Ισπανία λειτουργεί με